text:
Dukeneye kumenya ukuri
Nk’umwe mu basomyi b’urubuga Leprophète.fr nakurikiranye impaka hagati w’uwitwa Nkiko wa FDU-MRC na bagenzi be. Reka mpite mvuga ko kubura mu myigaragambyo yo ku ya 6 mata ari ukunyagwa zigahera. Abanyarwanda dukeneye kumenya ukuri ku rupfu rwa perezida Habyarimana, kuko ari rwo mbarutso ya jenoside. Dukeneye kandi guha agaciro abapfanye na we, no gukomeza imiryango yabo. Mbona kandi dukeneye kugira italiki yibukwa y’amahano yagwiriye u Rwanda. Ubundi yakagombye kuba iya 1 Ukwakira 1990, kuko ari bwo inzira y’umusaraba w’Abanyarwanda yatangiye.
Mu bigaragara, igitekerezo cy’italiki yibukwa y’akaga kacu kimaze kwigarurira abantu benshi, baba Abahutu cyangwa Abatutsi. Italiki ya 6 Mata igomba gufatwa nk’ijoro ry’ifatizo(nuit fatidique) rya jenoside nyarwanda, kuko ari bwo umugambi FPR yacuze mu w’i 1989 (imvugo ya Deo Mushayidi) yatangiye gushyirwa mu bikorwa mu gihugu cyose. Mu ntangiriro Abatutsi bifatanyaga n’abandi kwibuka italiki ya 6 Mata bafatwaga nk’ibiseswa. None buri wese, amaze kwibonera ko iyo Habyalimana aticwa, jenoside itari kuba mu Rwanda. Ni nde rero wungukiye muri jenoside ?
Urupfu rwa Perezida Yuvenali Habyalimana si kudeta ni igikorwa cy’iterabwoba
Nyuma y’aho raporo ya Trevidic isohokeye, leta ya Kagame yahise yemeza ko ukuri kumenyekanye. Icyakora byahise bihwekera, kuko na bene kwishima babonye ko abanyarwanda batakiri babandi : hasohotse inyandiko nyinshi zanditse neza kandi zigaragaza ubusumbane (déséquilibre) buri muri iriya raporo, ku buryo na Kigali yirinze gukoresha imyigaragambyo y’ibyishimo. Ubundi ntibyari kubura.
Hari impamvu nyinshi zerekana ko Ingabo z’u Rwanda ex-Far zitari ziteguye urupfu rwa Perezida Habyalimana, cyangwa se ngo habe hari agatsiko kashakaga gukora kudeta. Reka tubyibuke.
Perezida Habyalimana Yuvenali yishwe mu gihe cy’amahoro, intambara yarahagaze. Yarasiwe mu ndege ya gisivili we n’abo bari kumwe bose bavuye gusinya amasezerano ya Arusha. Nyuma y’urupfu rwe ubutegetsi bwabuze ubufata, kugeza ubwo hajya gushakishwa Tewodori Sindikubwabo ngo aze ayobore igihugu! Ngo bamukuye i Butare! Iyo haza kuba hari abasirikari bateguye igikorwa cyo kwica Habyalimana, bari guhita batangaza ko bakoze kudeta, bagasesa inzego zose z’ubutegetsi zariho. Ibyo ntibyabaye. Wenda bari no gusobanura impamvu bahisemo guhindura ubutegetsi binyuze mu nzira ya kudeta. Urugero : kumvikana ku buryo butaziguye na FPR cyangwa se guhangana na yo ku rugamba. Ibyo rero ntibyabaye. Bikaba bisobanura ko muri abo basirikare nta n’umwe wari witeguye kuyobora u Rwanda. Nta mugayo kandi, abari mu gihugu bumvaga Amasezerano ya Arusha igiye kuba igisubizo.
Mu yandi magambo, uwishe Habyalimana ni uwashakaga kuburizamo amasezerano ya Arusha, agamije gukoresha intwaro kugira ngo agere ku butegetsi. Uwo se yaba ari Bagosora ? Aho ntiyaba ari Kagame ? Icyo nzi cyo Bagosora ntiyafashe ubwo butegetsi ! Ababusimbukiyeho turabazi.
FPR ikimara gufata ubutegetsi, yakoreshaga amanama igenda isebya Habyalimana. Bukeye ibonye iyo turufu idafata (mu by’ukuri yavumbuye ko Abanyarwanda batangaga Habyalimana), ihindura imvugo, isigara ivuga jenoside yonyine. None na jenoside bimaze kugaragara ko ari we wayiteguye. Niyo mpamvu ukuri kugomba kumenyekana.
Jenoside nyarwanda yarateguwe
Biragoye kumvisha abari mu gihugu kiriya gihe ko jenoside y’Abatutsi yateguwe n’Abahutu. Dore impamvu : ubwicanyi bwagiye bukura buhoro buhoro. Ndetse mu ntangiriro ahantu henshi, Abahutu bihishanaga hamwe n’Abatutsi, kuko bababwiraga ko hari insoresore ziri kwica abantu, zihorera Perezida Habyalimana. Uko mu gihugu haburaga uvuga ngo nimwunamure icumu, na RTLM ishyushya imitwe, ni ko benshi mu Bahutu bagendaga bishora mu guhiga no kwica Abatutsi. Ariko na FPR aho yanyuraga yagendaga ihatera itabi. Ababishidikanya muzabaze FPR aho abapadiri bose bo muri diyosezi ya Byumba barengeye, munayibaze impamvu yarimbaguye Abahutu muri Komini Giti, kandi yo ubwayo yiyemerera ko “Komini Giti itakoze jenoside”.
Icyakora koko jenoside yarateguwe. Yateguwe n’uwafashe intwaro ngo azanye demokarasi, agamije no gucyura impunzi kandi azi neza ko mu Buganda aho intambara yaturutse, hari kwigirwa ikibazo cy’impunzi z’Abanyarwanda. Yateguwe n’uwashinze radiyo ihabura abahabye ; agatuma insoresore z’Abatutsi bari mu Rwanda zitoroka imiryango yazo bigakurura urwikekwe mu bari basanzwe basangiraga akabisi n’agahiye. Uwo ni nawe wakusanyaga insoresore z’Abatutsi bari hanze y’u Rwanda, akabumvisha ko ngo “Igihe cyo gukiza u Rwanda umwanda” cyageze: Iyo ni imvugo ya Kimenyi Alexandre! Yateguwe n’amashyaka yavukiye mu cyuka cy’intambara, akavuka agendera ku moko n’uturere, maze ba rusarurira mu nduru bakayivangamo kakahava. Yateguwe n’abicaga bamwe mu banyapolitiki bo muri opozisiyo bagamije guteza akajagari mu gihugu. Yateguwe n’uwishe Ndadaye perezida w’uburundi, kuko ibyabaye i Burundi icyo gihe, byabereye Kagame na Bikomagu umwitozo w’ibizabera mu Rwanda Habyalimana niyicwa.
Muri make, jenoside ntiyateguwe mu mpapuro nka yayindi y’Abayahudi, ariko yarateguwe. Urupfu rwa Perezida Habyalimana rwakomye imbarutso, uwateguye jenoside atangira kuyishyira mu bikorwa. Uwo mugizi wa nabi rero agomba kumenyekana.
Kuki italiki ya 6 Mata igomba kwibukwa?
Imvugo imaze kumenyerwa ngo “Mbere y’indege na nyuma yayo”. Mbere y’indege abitwa “Abanyenduga” bavugaga ko ubutegetsi ari ubw’”Abakiga”. Nabo bakabasubiza ko bagize igihe cyo kubwikubira. Ariko se ko uwakoze kudeta taliki ya 5 Nyakanga 1973 yatangaje ko habaye kudeta idasesa amaraso, abari abategetsi b’icyo gihe barimbaguriwe iki ? Iki kibazo cyakurikiranye ingoma ya Habyalimana, ntekereza ko kiri mu byatumaga yihambira ku butegetsi. Igihe cyarageze “indege iraraswa”. Nyuma y’indege “Abakiga” n’”Abanyenduga” bose babura ihene n’ibiziriko. Ariko n’abari bategereje ihindukira ry’umwami w’umunyiginya baraheba. Intego zanditse za FPR-Inkotanyi zinigirwa mu igi, FPR yose ihinduka Kagame wenyine.
N’ubwo Kagame ntamushima, ariko hari ikibazo kimwe yashubije : ni we mutegetsi w’u Rwanda wenyine uhungwa n’abantu bavuye mu byiciro binyuranye : Abahutu, Abatutsi, Abakiga n’Abanyenduga. Kagame amaze kumvisha Abanyarwanda ko ubutegetsi bwe budashingiye ku bwoko, ko ahubwo bushingiye ku nyungu ze bwite n’Agatsiko bazisangiye. Abenshi kandi si Abanyarwanda.
Iriya taliki rero, izatuma Abanyarwanda bose basubiza amaso inyuma bavugire icyarimwe bati : “Dukeneye ukuri. Umwanzi w’umunyarwanda si Umuhutu, si Umutwa si Umututsi. Si n’umukiga cyangwa umunyenduga. Uwatuzaniye aka kaga, dukeneye kumumenya, twese tukamwamagana”.
Ngo Rukokoma aragarutse !
Umugabo Nkiko ngo yanze Habyalimana n’ibye byose, ntashobora kujya mu myigaragambyo ivuga italiki yapfiriyeho! Nakunze gukurikirana ibitekerezo bya Rukokoma (Twagiramungu Faustin) nsanga koko ari we munyapolitiki nyawe. Rukokoma ntiyanga umuntu (Habyalimana, Kagame). Yanga uwigira akagirwamana. Rukokoma ni we munyarwanda wa mbere watinyutse kubwira Habyalimana ati : “Ubutegetsi bwawe bwarananiwe, egura !”. Icyo gihe igihugu cyose cyarahungabanye ngo Twagiramungu yatinyutse! Nyamara indege imaze kuraswa, nta munyarwanda n’umwe wigeze yumva Rukokoma avuga ngo Habyalimana yishwe n’ingabo ze, nk’uko ba Makuza babivugaga, bagamije gukomba imbehe. Vuba aha bwo Rukokoma yaranatinyutse ati : “Sinigeze nifuza ko Perezida Habyalimana apfa bene kariya kageni, n’ubwo twari duhanganye bwose, mu buryo bwa politiki”. Twese turibuka ubwo yari ministri wintebe, akabwira FPR ngo “Twanze ingoyi n’akandoya , none murabigaruye !” Kuba rero ari mu baharaniye kwitabira imyigaragambyo y’uwa 6 Mata, ni ikimenyetso cy’uko ari umugabo urwanira ukuri n’ubutabera mu Banyarwanda.
Abavuga ko Rukokoma yahemukiye u Rwanda ni abatazi uwahemukiye u Rwanda uwo ari we, cyangwa se bakabyirengagiza nkana. U Rwanda rwahemukiwe n’ingoma ya cyami yikubiye byose abaturage bagahinduka abacakara mu gihugu cyabo; ruhemukirwa n’uwazanye ivangura ry’uturere n’amoko; ubu ruri guhemukirwa n’Agatsiko kikubiye byose mu Rwanda, kakaba kari kwicisha abaturage inzara n’andi mabi atagira izina.
Umwanzuro
Italiki ya 6 Matantangiye kuyibonamo imbuto ikomeye cyane y’ubwiyunge bw’Abanyarwanda. Uzaba umunsi Abanyarwanda bo mu moko yose, mu turere twose bazahura, bagahagurukira rimwe nk’umuntu umwe. Bagatera intero ngo : “Dukeneye ukuri”. Bitari ku by’indege gusa, ahubwo ku mateka yacu yose no ku mibereho y’umunyarwanda w’ejo hazaza. Ngo “Utazi icyo ise yasize avuze…”.
Icyaduha ngo kuri iriya taliki n’igice cya Rudasingwa kizaze. Abanyarwanda dukeneye gusabana imbabazi, ariko buri wese yemeye uruhare rwe mu byatugwiririye. Kugira ngo urwo ruhare rujye ahagaragara, tugomba kugira aho duhuriza. Twese nk’abitsamuye, tuzahurire i Paris taliki ya gatandatu Mata. Isake ni yo ngoma. Utazahagera akaba ari mu Rwanda cyangwa ahandi, tuzabe turi kumwe mu mutima.
Byiringiro Aminadabu
MAGAYANE (mardi, 27 mars 2012 10:42)
ARIKO RWOSE BERNARDIN IYO YICECEKERAKO NTAWARI KUMUKURAMO IRIYA NKURU YUZUMO UBUSWA? KUVUGA NGO INDAGU ZA MAGAYANE ZARARANGIYE HARYA BIBA NISHAKA KUVUGA IKI? URIYA MUHUTU ARI GUHAKIRIZWA KURI NDE? MUMUBWIREKO MAGAYANE YAVUZEKO INDAGU ZE ZIZARANGIRA RWABUJINDIRI YISHWE, ABARI MU BIHOME (GEREZA)BAHUYE N’AKAGA GAKOMEYE, IGIHUGU GITEWE N’INZARA IKOMEYE, ETC. NIZEREKO BERNARDIN ABIZI KANDI NDABONA ABAZI AMATEKA YE BATUBWIYEKO FAMILLE YE IRI HAFI YA YOSE MURI GEREZA.INDAGU ZA MAGAYANE ZIZARANGIRA AMAGI ARI MURI GEREZA AMENETSE! ESE BERNARDIN KO MBONA ARI « UMUHANGA » YATUBWIRA URIYA RWABUJINDIRI UZICWA NA BENE WABO ARI NDE? YAMAZE GUPFA SE? UHHHHHHHHHHHHHHHHHHHHHH


c: text/html

text:
Inzira isesa amaraso ntishobora gusohoza Abanyarwanda ku mahoro arambye kandi asangiwe !
UMUMOTSI (héraut) ntibisobanura Umuvugizi(Avocat). Kuko umuvugizi afata umwanya agatekereza, agashakisha inzira ikwiye yo gusobanura neza ikibazo cy’uwo avugira ku buryo abantu benshi bacyumva neza bityo n’abagomba gufata ibyemezo bagahera kuri ubwo buvugizi bakarenganura uvugirwa ! Ikibazo cy’UMUMOTSI ni uko avuga ibyo yatekerewe gusa. Icyo asabwa si ugutekereza no kuvuga ibitekerezo bye byiza : icyo uwamuhaye akazi aba amutegerejeho ni ukuba INDANGURURAMAJWI gusa ! Ndasanga Bwana Matabaro asa na Rwiyemezamirimo ariko ntawabura kumugirira impuhwebitewe n’uko kuba umuvugizi wa Sekibi (Avocat du diable) bidakunze koroha !
Uyu munsi nzinduwe no gusubiza inyandiko Matabaro yise ngo “Aho tuzi uwo turwana na we cyangwa icyo turwanira ? ”twasohoye kuri uru rubuga. Matabaro ntiyanditse gusa. Yakoranye ikiganiro na radiyo Ijwi rya rubanda taliki ya 23/5/2012 aho yashishikariye kwemeza ko ibetekerezo bya Padiri Nahimana bidashyigikiye ko abicanyi bakora politiki bikwiye kwamaganwa kuko bicamo Opozisiyo ibice !
Icyo umuntu yashima ni uko, hirya y’utugambo tuvangavanze (confusion), iyi nyandiko ya Matabaro ishyira ahagaragara ibitekerezo 2 uyu musore ahora yubakiraho imvugo ye :
(1)Kwitiranya abagize ubwoko bw’Abatutsi bose n’Abatutsi bake bashinjwa ubwicanyi.
(2)Uko yumva inzira ebyeri zo gukemura ikibazo cy’ubutegetsi burenganya rubanda bwakomeje kuzutaguza Abanyarwanda kugeza ubu.
Reka dusesengure izo ngingo zombi.
I. KWITIRANYA ABAGIZE UBWOKO BW’ABATUTSI BOSE N’ABATUTSI BAKE BASHINJWA UBWICANYI.
Ushaka yakongera agasoma neza inyandiko ya Matabaro maze akibonera ukuntu iki gitekerezo ari cyo Matabaro aha umwanya munini cyane. Kandi uwashyira igitekerezo cye muri formule y’imibare, yasanga mu mutwe wa Matabaro bishushanyije bitya :
A.ABATUTSI = Abatutsi b’abicanyi!
Iyi mvugo umuntu yayumva mu buryo bubiri:
(1)Ko Abatutsi bose uko bangana ari abicanyi; ko nta Mututsi muzima ubaho bityo gukorana n’abatutsi abo aribo bose bikaba bivuga gukorana n’abicanyi. Aramutse aribyo Matabaro yashakaga kuvuga byaba ari agahomamunwa, yaba akwiye kwamaganwa bikomeye. Ariko simpamya ko ari byo Matabaro yashakaga kuvuga.
(2)Ko Abatutsi nyabo, abafite akamaro muri politiki ari abishoye mu bwicanyi! Icyo gihe ushaka gukorana n’Abatutsi mu kuzahura igihugu yakwizirika ku bakoze ubwicanyi, byanze bikunze, kuko ari bo bashoboye akazi! Abatutsi batazi kwica ntacyo bamaze. Iki nicyo gitekerezo cya Matabaro kandi giteye impungenge!
Matabaro abigaragaza iyo ashinja ubuhezanguni no kuvangura Abatutsi umuntu wese ugaragaje ko adashyigikiye ko abakoze ubwicanyi bakomeza kwishyira imbere muri politiki! Nyamara abicanye batungwa agatoki si bamwe mu Batutsi gusa bo muri FPR, harimo n’Interahamwe zarimbuye Abatutsi b’inzirakarengane ndetse n’Abahutu batari bake nyamara nazo zikaba zicyumva ko arizo zishoboye politiki zonyine, ku ruhande rw’Abahutu! Bisa no kuvuga ko Abahutu batishoye mu bwicanyi nta politiki bashoboye, mbese muri make nabo ntacyo bamaze!
Gusa sinashoboye kumva neza impamvu, iyo unenze abicanye, Matabaro we yiyumvira abicanyi b’Abatutsi gusa! Ikibyerekana ni uko, kuri we, FDLR yo ntacyo yashinjwa, ngo imaze imyaka myinshi ku rugamba rwo kurwanya ingoma y’igitugu da! Wakwibuka ko Victoire Ingabire (Matabaro ashaka kugira igikoresho!) ashinjwa n’abarwanyi ba FDLR ukibaza uti: urugamba rwa FDLR ya Matabaro ari uruhe ?
Dore amwe mu magambo Matabaro akoresha iyo ashaka kujijisha agamije gucecekesha abanenga incuti ze zicanye:
“Mwavugishije ukuri ko mudashaka opposition irimo umututsi ? “…
Mu by’ukuri iki si igitekerezo, ni amarangamutima ashingiye kuri logique y’ iterabwoba twakomeje gushyirwaho guhera mu 1994: umuhutu utinyutse kugira icyo avuga kidashimishije umutegetsi runaka, biroroha kumugarekaho icyaha cyo kwanga Abatutsi, Ingengabitekerezo ya jenoside, Gupfobya jenoside….Matabaro na we, ashimishijwe no kwinjira muri ako gakino, ariko akinjira nabi.Nibyo, ingendo y’undi iravuna !
Mu bwira bwe bwo gushaka kuvugira Abatutsi b’Abicanyi na FDLR icyarimwe, Matabaro agera aho akemeza ko Abatutsi badashobora kwinjira muri Opozisiyo keretse iyobowe n’abandi Batutsi kabone n’iyo baba bakekwaho ubwicanyi! Aragira ati :” Mwaba muzi umubare w’abatutsi bumvaga bashaka kujya muri opposition mumaze gusubiza mu maboko ya Kagame uko bangana kubera amagambo yanyu yuzuyemo ivangura?”. Na none ariko Matabaro ntatubwira impamvu ifatika yatuma Abahutu bo bagomba kwinjira buhumyi mu ishyaka rya Opozisiyo riyobowe n’umututsi ushinjwa ubwicanyi ! Kuyoboka buhumyi umututsi ushinjwa kurimbura Abanyarwanda se nibyo byubaka ubumwe bw’Abanyarwanda? Abazi ibya Psychanalyse bazatubwire aho Matabaro akomora iyi myumvire! Uwavuga ko ari ibisigisigi by’ubuhake yaba akabije ariko ahari ntiyaba yibeshye cyane !
B.Umwanzuro kuri iki gitekerezo:
(1). Matabaro aravanga ibintu nkana cyangwa ni uko afite abo ashaka kurengera ku ngufu? Twese twarangije kumva neza ko aho ibihe bigeze ntawakora politiki nzima avangura Abanyarwanda: Ni IHAME. Gusa rero abifuza ko imyumvire y’Abanyarwanda ihinduka, aho kubakira politiki nshya ku Dutsiko tw’Abicanyi nk’uko byakunze kugenda mu mateka y’igihugu cyacu, ikubakirwa ku bantu b’Inyangamugayo, sibo basenya Opozisiyo ahubwo nibo bubaka Opozisiyo nzima!
Matabaro niyerure adusobanurire neza ukuntu we n’abambari be basanga ko ABICANYI ari bo bonyine bashoboye gukora politiki mu Rwanda! Noneho abadashaka politiki yica rubanda bakaba ari abaswa n’ abahezanguni! Umuntu yitwa umwicanyi kubera ko yica abantu. Ibyo ubwabyo ni icyaha gikomeye (crime) gikemurwa n’ubutabera. Politiki y’aba criminels yaba iyihe yindi uretse kwica no gukoresha inzego z’ubutegetsi kugira ngo ubutabera butabaryoza ibyaha bakoze? Matabaro azadusobanurire aho ahera yemeza ko yarindisha IKIRURA intama, maze ikirura ntikirye intama ! None se ikirura kitariye intama cyo cyatungwa n’iki?
(2). Icyo Matabaro akwiye kwitondera, ubwo yiyemeje gushyira ibitekerezo bye ku karubanda nk’umunyamakuru n’umuhanga mu bitekerezo , ni uko no GUTEKEREZA bigira amategeko abigenga: kwemeza ijambo ugahita urivuguruza birutwa no kwicecekera.(On ne peut pas affirmer une chose et son contraire, dans la même proposition ! Sinon, un tel discours n’est plus crédible!) Namugira inama yo gukora ubushakashatsi akiga itegeko bita “Le Principe de non contradiction”: “On ne peut pas être et ne pas être, en même temps et sous les mêmes rapports”!
Mu kinyarwanda umuntu yacishiriza akabivuga muri ya magambo: Nk’uko ntawashobora kuba injangwe n’imbeba icyarimwe, ntushobora kubaka amahoro wica rubanda.
Nyamara Matabaro arashaka kuducurika atwemeza ko we yabishobora! Yego muri politiki byose birashoboka, ariko kugira ngo uwahoze arimbura abaturage ababere UMURINZI mwiza, agomba guhinduka cyane mu mutima (conversion miraculeuse), ku buryo bugaragarira abantu bose. Kandi rero ntawe ugomba guhatirwa kwizera, kuyoborwa no kurindwa n’uwamuhekuye izuba riva! Ntibivuze ko umwicanyi adafite uburenganzira bwo kubaho, ariko….Gukora politiki byo si ibintu by’imikino, abicanyi nibabirekere abandi ! Ngo uwakanzwe n’iyera abona iyirabura agahunga!
Ariko mu by’ukuri, iyo ucukumbuye kurushaho uhita ubona neza ko igitera Matabaro gutekereza ko “byose byemewe” ari uko afite uko yumva Inzira yo kugarura amahoro mu Rwanda. Hari ibyo yitiranya kandi njye mbona ariho hari ikibazo gikomeye!
II.INZIRA EBYIRI ZO GUKEMURA IKIBAZO CY’ UBUTEGETSI BURENGANYA RUBANDA.
Muri make nyuma yo kwemeza ko « Opozisiyo nyarwanda igeze mu mayira abiri », Matabaro ashushanya inzira ebyiri, akemera imwe, akanenga indi. Kuri we, Inzira y’amahoro idasesa amaraso ntacyo imaze, ni inzozi nsa, irutwa n’Inzira y’intambara yica Abenegihugu umusubizo.
A. Ku byerekeye Inzira y’Amahoro idasesa andi maraso y’Abanyarwanda:
Matabaro aragira ati:
“Abakunze gukoresha iyo mvugo nakwita ko yuzuyemo za théories gusa mpamya ko nta n’umwe uzi kurashisha itopito….
“… mwadukanye uburyo abanyarwanda ngo bagomba guhita bakora revolution mu mahoro. Ese iyo revolution iteye gutyo mwambwira igihugu yabayemo? Aho abaturage bagiye mu muhanda badafite igisirikare ku ruhande rwabo?”
Abo Matabaro yikomye ni babandi bemera ko Abanyarwanda bahuye n’uruva gusenya kuko bigaragara mu mateka yabo ko ubutegetsi bwakomeje kwisuganya iruhande rw’udutsiko tw’abicanyi (le pouvoir s’est souvent organisé autour des criminels qui ont versé le sang des Rwandais). Ibi rero bikaba ari yo ntandaro y’iyicwa rya Perezida Kayibanda n’Abanyapolitiki b’Abanyagitarama ( 1973), iyicwa ry’Abatutsi mu 1973, jenoside yakorewe Abatutsi mu 1994, iyicwa ry’Abahutu batagira ingano mu Rwanda no muri Congo (1990-1998)…Iyi kandi niyo ntandaro y’akarengane kagaragara mu gihugu cyacu gatewe n’ubutegetsi bwiganjemo abantu bazi kurasa abaturage bashinzwe gucungira umutekano, aka ya mvugo yabaye ikirangirire ngo :”Abo twagombaga kurasa twarabarashe”!
Njyewe ubwanjye, n’umutima wanjye wose, ndi mubemera ko iyi myumvire igomba guhinduka, politiki y’amahoro ikubakwa n’abantu b’Abanyamahoro, badafite ingeso yo gutsemba Abanyarwanda! Iyi ntego yo kubaka AMAHORO arambye ntidushobora kuyigeraho ku ruhembe rw’umuheto ( ce serait une contradiction dans les termes et dans la nature des choses!) Iyi ntego nta kundi twayigeraho tutanyuze mu nzira y’IBIGANIRO bidafifitse, byubaka. Kandi niba koko abiyita Opozisiyo bashakira Abanyarwanda amahoro, bagomba kwemera kuzibukira inzira y’urugomo bakihatira gushaka ibisubizo binyuze mu KUGANIRA (Des solutions négociées). Kandi uwo Opozisiyo igomba kuganira na we, ni ufite ubutegetsi, akoresha mu buryo bw’igitugu. Uwo nta wundi ni Paul Kagame, Perezida w’u Rwanda muri iki gihe.
Ntawe uvuze ko kuganira na Kagame byoroshye. Ariko kwihandagaza ukemeza burundu ko bidashoboka ni ubumuga bw’umutwe (“étroitesse d’esprit”), bwihariwe n’abemeza ko nta cyiza bashobora kugeraho badafashe intwaro ngo bice! Wahera he wemeza ko Paul Kagame wo mu 2012 ATIFUZA amahoro mu gihugu ayoboye imyaka irenga 18? Yenda uburyo bwo kugera kuri ayo mahoro Abanyarwanda bose basonzeye nibwo bukwiye kuganirwaho. Ndahamya ko Kagame aramutse agize amahirwe yo kubona abantu bafite gahunda nzima yo kubaka igihugu, bakamwizeza gutanga umuganda wabo mu gufasha Abanyarwanda gukemura ibibazo by’ubukene, umwiryane n’ akarengane; bakagaragaza ko bashobora gufasha mu kubonera umuti ikibazo cy’ubutabera mpuzamahanga gihangayikishije Abanyarwanda batari bake (na Kagame ubwe arimo)….. yabuzwa n’iki kuganira nabo ? Ariko se abo banyapolitiki bazima kandi b’intwari bari he ? Kagame ni we uzafata iyambere ajye kubahiga iyo bihishe mu myobo ?
Na none ariko byumvikane neza: Paul Kagame aramutse yanze burundu inzira y’IBIGANIRO, ubwo byamusaba gufata intwaro akarwanya abo banyarwanda bifuza amahoro, ariko icyo gihe intambara yaba ari iye, ntiyaba ari iya Opozisiyo! Ibi bitandukanye cyane n’inzira isesa amaraso ku ikubitiro Matabaro n’abambari be bashyize imbere. Ariko rero mureke rwose tujye dutekereza akanya gato : wabwira umuntu w’umugabo ufite Ubutegetsi n’Ingabo, uti ndaje nkunige maze nkwambure ubutegetsi, ugatekereza ko azakureka ukamuniga asinziriye? Kuki we atagutanga ngo akwivune! Ushaka kumva uko Uruzurungutane rw’umwiryane (la spirale de violence), ruhabwa intebe mu gihugu, abantu bagahora bapfa umusubizo, yahera n’aho!
B. Ku birebana n’ Inzira isesa amaraso
Iyo Matabaro agiye kuvuga ibigwi Inzira isesa amaraso y’Abanyarwanda, akora mu nganzo akifashisha amagambo asa n’ay’igisigo! Aragira ati :
*“Ese ko muzi Kagame mubona ari uwo kubwiza umunwa gusa…?”
*“FDLR n’abandi bamaze imyaka bahanganye n’ubutegetsi bw’igitugu mwe mwiyicariye ! ”
Sinzi niba Matabaro yarigeze kuganira na Perezida Kagame ku buryo yaba yarakuyeyo amaso burundu. Ndibaza kandi niba Matabaro yarabaye muri FDLR akaba azi neza gahunda yayo n’uko ihagaze muri iki gihe: Ubwo yazadusobanurira neza BILAN y’imyaka isaga 18 mu ishyamba, akaduha n’igisobanuro cy’uko buri mwaka tubona abayobozi bakuru ba FDLR bagira batya bakitahira mu Rwanda, kenshi bagiye kwisabira imyanya babanje gushinja inzirakarengane!
Uko byamera kose, Matabaro aremeza ko nta yindi nzira ishoboka uretse kurunda intwaro, Opozisiyo igashoza urugamba rusesa andi maraso y’abanyarwanda! Ngo nta kundi Kagame yava ku butegetsi. Kuri Matabaro, Kagame wenyine ni we kibazo, kandi koko hari abasangiye ibi bitekerezo na Matabaro. Gusa hari abandi bemeza ko ikibazo kiri mu Rwanda ari système yose ya FPR irenganya Abenegihugu. Ubutegetsi bushingiye ku dutsiko niko bumera, no ku ngoma zabanje twarabibonye.
Na none ariko iyo ubyitegereje neza iyi nzira ya Matabaro, ishyira imbere intambara, iduhisha ko ifite n’ amakoni 3 ateye ubwoba azirikiyeho izi ngaruka 3 simusiga: (1)Kwimakaza umuco w’ubwicanyi;(2)Imyumvire ya politiki igayitse Abanyarwanda bagomba kurwanya; (3)Matabaro arabeshya hagamijwe kurangaza rubanda.
(1). Kwimakaza umuco w’ubwicanyi
Matabaro usingiza inzira y’intambara ntayobewe ikiguzi kirenze igipimo Abanyarwanda batanze kubera intambara yatangijwe na FPR-Inkotanyi le 1/10/1990: urupfu rubi rw’Abanyarwanda bakabakaba miliyoni 2 barimo abazize jenoside yakorewe Abatutsi, imitungo itagira ingano yangijwe, ubuhunzi ku banyarwanda benshi, imfubyi, abapfakazi, ibimuga…Ndabona bisa n’aho Matabaro ntacyo yigiye kuri ibi byose, niyo mpamvu adatinya kugaragaza ko akumbuye intambara!
Matabaro, uzumva ryari ko intambara isenya ntiyubake? FPR yatangiye intambara yizeza Abanyarwanda ko ibazaniye Demokarasi ! Ubu se iyo demokarasi warayibonye? Kandi ikibabaje kuruta byose ni uko abatangije intambara yo mu 1990, aribo nabo nyine Matabaro abereye UMUMOTSI, nibo bamwizeza ko noheho bashobora guteza intambara izazanira Abanyarwanda Amahoro n’ukwibohoza kuzuye! Ni uko Matabaro na we akabyemera, akagerekaho no kwica igiti n’isazi ashaka kubyemeza abandi! Ubwo se, ari padiri Nahimana na Matabaro, uwibagirwa vuba ni nde? Amateka azadukiranure.
(2). Imyumvire ya politiki igayitse Abanyarwanda bagomba kurwanya.
Hirya y’ibigaragara shaka ukuri bishushanya!
Igitera Matabaro kuvuga ibyo avuga, ni igishushanyo afite mu mutwe we ku byerekeye imikorere y’ubutegetsi mu gihugu.
Kuri we, ubutegetsi nyabwo bushingiye kuri izi nkingi ebyiri:
“BAKURE UMUTIMA-BAZAGUHAKWAHO”,(TERREUR-SOUMISSSION)
Bisobanuye ngo Umutegetsi w’ukuri agomba gutegekesha iterabwoba rikaze noneho Abaturage bakamuyoboka batarora inyuma kubera kumutinya, kuko bamufata nk’inyamaswa y’inkazi.
Iyi myumvire y’ubutegetsi iberanye n’igihugu kiyoborwa n’Abategetsi b’Abicanyi ruharwa: nta kundi bashobora kuyobora uretse gukoresha iterabwoba ku baturage. Koko rero abaturage ntibashobora kugirira icyizere gishyitse umutegetsi ubica urubozo, ntibamwibonamo, nta légitimité agira kuko aba yarafashe ubutegetsi ku ngufu, atabuhawe n’abaturage ku neza!
Iyo Matabaro yemeza ko n’abicanyi barimbuye abanyarwanda bashobora gusubira inyuma bagafata ubutegetsi ku ngufu bikagirira abaturage akamaro, aba akoreshwa n’iyi schéma “Terreur-Soumission” yanditse mu bwonko bwe. Kandi nta mugayo, ubutegetsi bukora butyo nibwo Matabaro yabonye gusa! Ariko rero sinzi icyo kuba atuye i Bulayi byaba byaramumariye niba atarumvise ko hari indi nzira ishoboka!
Ariko mu by’ukuri hari ibyo Matabaro yitiranya! Iriya schéma Matabaro arwanira ishyaka ni ikinyuranyo (corruption) cy’indi schéma nzima: Ubutegetsi buha agaciro umuturage buba bwubakiye ku zindi nkingi ebyiri zenda gusa n’iza Matabaro ariko binyuranye cyane :
“BARENGERE-BAZAKUYOBOKA” (PROTECTION-OBEISSANCE).
Ubutegetsi burengera abaturage, bukabungabunga inyungu za buri muturage, bukamurindira umutekano, bukamufasha gukemura amakimbirane ahura nayo mu mibanire ye n’abandi, bukamuha icyizere cyo kubaho mu mahoro we n’urubyaro rwe…umuturage yabuzwa n’iki kwemera, kwizera, gukunda no gushyigikira ubutegetsi nk’ubwo?
Gusa ubutegetsi nk’ubu ntibushobora gushingira imizi ku bategetsi bafite akageso ko kurasa abaturage no kwikubira ibyiza byose by’igihugu.
Ng’iyi inzira dushyigikiye, Matabaro we akaba yariyemeje kuyirwanya ku mugaragaro!
(3). Matabaro arabeshya hagamijwe kurangaza rubanda.
Ikibazo gikomeye kiri mu byerekeye inzira y’intambara ivusha amaraso Matabaro yemera kandi yigisha, ni IKINYOMA!
Ikinyoma giteye isoni aho gishingiye ni uko Matabaro n’abo avugira, bihandagaza bati tugiye kurwana na Kagame, nyamara wabyitegereza neza ugasanga BADAFITE UBUSHOBOZI bwo gukora n’iyo ntambara yo kubohoza igihugu bavuga! Iyo baba babishoboye ngira ngo ntibakenera uruhushya rwa padiri Nahimana kugira ngo barase isasu rya mbere!
Abavuga ko biteguye kurwana na Kagame barabeshya, nta ntambara bashoboye, kandi nabo barabizi ! Icyo bagamije ni ukurangaza Abanyarwanda barambiwe akarengane bagirirwa, no gukinisha amizero y’abasonzeye kubaho mu bwisanzure buzira ivangura mu gihugu cyababyaye. Inyungu Matabaro n’abe bafite mu gukwiza izo mpuha ni ukugira ngo abaturage bakomeze bikange bibwira ko abo bantu hari icyo bagishoboye gukora, bityo bakomeze kubatinya. Nyamara abo baturage bohererezwa izo mpuha ni nabo bahemukiwe, ku buryo ndetse baramutse babonye urwaho “abo nyine bafite uburambe mu kurasa bakamasha abenegihugu”, nta kindi babakorera uretse kubashyikiriza Ubutabera!
N’ubwo Matabaro yiha kunenga cyane ngo abo biyita abanyabwenge kandi “batazi no kurashisha itopito” simpamya ko Matabaro ubwe yaba yaramennye amaraso y’umunyarwanda. Aramutse yarabikoze, ibanga ryaba rihishuwe: ibisa birasabirana. Aramutse atarishe, ibyo avuga yaba abiterwa n’ubwira bwa gisore gusa, burya ngo “ubuto buryana nk’indwara”!
Umwanzuro
Reka nsoze nsaba Abanyarwanda ko bakwima amatwi impuha zigamije kubarangaza no kubatesha igihe. Binyibukije ikiganiro nigeze kugirana n’Abakirisitu ba Paruwasi ya Muyange h’i Nyamirundi, ubwo nari mbabereye Padiri Mukuru. Nkurikije ibibazo bari bafite, kubera umusilikari mukuru wahoraga abatesha umutwe ababwira ko azabashorera n’imbunda akabata mu kivu bose uko bangana, nabahaye ubu butumwa nari narumvanye umusaza w’inararibonye:
Nta cyo bimaze gukomeza gufunga umutwe.
Ubutegetsi bwose burayobokwa.
Bwaba bukubangamiye cyane ugashaka amaboko ukabukuraho.
Byose byakunanira, ugakuramo akawe karenge ukabuhunga!
Hari mu mwaka w’2004! Ubu ndamutse nsubiye ku Muyange, ku byo nababwiye icyo gihe ntacyo nakuraho ariko hari icyo nakongeraho:
Inzira isesa amaraso itwara ingufu nyinshi cyane igasaba n’ibitambo birenze urugero! Kandi umusaruro wayo ukaba umwiryane. Uwahitamo gushaka ibisubizo anyuze mu nzira y’IBIGANIRO bidafifise yonyine, akaba ariyo ashyiraho umutima we wose n’imbaraga ze zose, Abenegihugu bagatinyuka bagahanarira uburenganzira bwabo birinda urugomo, yenda byabatwara igihe kirekire ariko batanga ibitambo bike n’umusaruro ukaba ntamakemwa: AMAHORO ARAMBYE KANDI ASANGIWE N’ABANYARWANDA BOSE.
Bwana Marc Matabaro, gira Pentekosti nziza kandi
Roho w’Imana akongerere ingabire y’Ubushishozi.
Padiri Thomas Nahimana.

robotstxt: allowed

filter: keep


text:
Umwirondoro w'isosiyete
Shenzhen Zhibotong Electronics Co., Ltd. (ZBT) yashinzwe mu 2010 ifite imari shingiro ya miliyoni 50 Yuan.Nitsinda ryambere ryabakora ibicuruzwa bizwi mubushinwa bakora igishushanyo mbonera, R&D no gukora ibikoresho byitumanaho rya IoT.
Hamwe n'abakozi bagera kuri 500, harimo itsinda rya R & D ryabantu 50, hamwe nubunini bwa metero kare 10,000, ZBT yibanda mugukora interineti Yoroheje, itekanye kandi yihuta ahantu hose kwisi, igasohoza inzozi zabantu zo kubaho mubuzima bwubwenge.
Ibicuruzwa Bikuru
Ibicuruzwa byacu byingenzi birimo gufunguraWRT Wi-Fi ya router, 4G / 5G router, WiFi 6, Imodoka, AP, Router yo hanze, MiFi, LTE CPE, nibindi.Byoseibicuruzwa byacu byateguwe, byatejwe imbere kandi byakozwe natwe ubwacu, hamwe na patenti yo kugaragara hamwe na software ya software, ishyigikira serivisi ya OEM / ODM.
Abafatanyabikorwa
Twashizeho ubufatanye burambye na Mediatek, Qualcomm na Realtek, birashoboka gutanga ibicuruzwa byiza, kandi byihuseserivisi nyuma yo kugurisha.Abakiriya nyamukuru barimo China Mobile, Vivacom muri Bulugariya, Sprint, T-Mobile, AT&T muri Amerika, Smart muri Philippine,
Vodafone mubufaransa nibindi
Impamyabumenyi & Icyubahiro
Isosiyete yacu yabonye neza ibyemezo byigihugu byubuhanga buhanitse hamwe nicyemezo cya tekinoroji ya Shenzhen.Dufite sisitemu yuzuye yo gukora no gucunga neza.Kandi uruganda rwacu rwatsinze ISO9001: 2008 sisitemu yo kwemeza ubuziranenge hamwe na sisitemu yo kwemeza ibidukikije ISO14001.Ibicuruzwa byose byanyuze mu gihugu 3C, Abanyamerika FCC, Umuryango w’ubumwe bw’ibihugu by’Uburayi CE hamwe n’izindi mpamyabumenyi. Kugeza ubu, ibicuruzwa byacu byoherejwe mu bihugu n’uturere birenga 50 ku isi.
Indangagaciro ZBT
ZBT ishyigikira ubwisanzure, ubufatanye n’amahame-yunguka, igafatanya n’abakiriya n’abafatanyabikorwa guhanga udushya, hagamijwe kwagura agaciro k’inganda, ikora urusobe rw’ibinyabuzima bifite ubuzima bwiza kandi bigenda neza, yubahiriza igitekerezo cyo gukora ubuziranenge, buhendutse. ibicuruzwa, kandi biha abakiriya ibikoresho bishya, bifunguye, byoroshye kandi bifite umutekano hamwe nibikoresho bya sisitemu yo gucunga ibicu bihamye, byizewe, bifite umutekano kandi bikomeza kuvugururwa.Haranira iterambere rya enterineti yibintu ninganda zubwenge, wakire neza igihe cyo guhuza ubwenge mubintu byose.


text:
Ikinyamakuru impamba.com cyasuye rwiyemezamirimo witwa Nkwakuzi Ignace ukorera mu Murenge wa Nasho, Umudugudu wa Mulindi mu Kagari ka Rubirizi ho mu Karere ka Kirehe ufite uruganda rukora inzoga yitwa Ishema binyuze muri sosiyete (company) yitwa “Urwagwa Ishema Ltd”, maze avuga aho igitekerezo cyaturutse n’inyungu rufite ku baturage by’umwihariko ba Nasho.
Nkwakuzi kuri uyu wa Mbere tariki ya 4 Werurwe 2019, yatangarije umunyamakuru ko igitekerezo cyo gukora uruganda rutunganya inzoga Ishema yakigize nyuma yo gusura abaturage b’i Mutenderi mu Karere ka Ngoma akabona uburyo bahinga insina bakoramo inzoga.
Nkwakuzi avuga ko inyungu abaturage ba Nasho bafite ku ruganda Urwagwa Ishema Ltd ari uko bagurirwa umusaruro wabo no kuba hari abakozi babonye akazi babikesha uru ruganda.
Ngirumuhire Jean Baptiste umuyobozi wa “Company Urwagwa Ishema Ltd” rutunganya inzoga Ishema yatangarije ikinyamakuru impamba.com ko iyi nzoga ikozwe mu bitoki cyane cyane bya Fiya, ubuki n’amasaka. Yavuze ko iki kinyobwa gikunzwe kuko kidatera umunaniro.
Ikindi Ngirumuhire yavuze ni uko bafite amashami i Ngoma, Rwamagana, Kirehe na Kigali, yagize ati “icyiza cy’iki kinyobwa cyacu ni umwimerere twagiye gushyiraho iki kinyobwa kugira ngo duheshe agaciro ibitoki twari tumaze kugira duhereye ku bitoki byacu bya Fiya n’ibyabaturanyi duturanye bahinga ibyo bitoki, ikindi ubuki twari dufite na none twagombaga kububyaza umusaruro aho kugira ngo tujye dushakisha amasoko hirya no hino, tuwubyaza umusaruro dukora iyo nzoga”.
Muri Kigali Inzoga Ishema iboneka ku Kimironko n’i Nyamirambo.
Urwagwa Ishema rukaba rufite icyangombwa cy’Ikigo cy’Igihugu Gishinzwe Ubuziranenge (RSB).
Ku bijyanye n’ibiciro buri wese mu rwego rwe yagura Urwagwa Ishema kuko hari icupa rito n’irinini.
Nkwakuzi Ignace nyir’Urwagwa “Ishema” na none yatambagije umunyamakuru ibice bitandukanye bitunganyirizwamo inzoga Ishema.
Amafoto agaragaza inzira zose zifashishwa kugeza Urwagwa Ishema rutuganye
Uwakwifuza kurangura Urwagwa Ishema cyangwa kugira ibindi asobanuza yahamagara kuri 0788467354 cyangwa kuri 0788678991
Ibindi bikubiye mu bikubiye kuri uru ruganda Urwagwa Ishema muzabigezwaho mu bihe bitandukanye.


text:
Sena yiyemeje kurushaho gushyira imbaraga mu kwegera abaturage
Perezida w’Inteko Inshinga Amategeko umutwe wa Sena, Dr Augustin Iyamuremye, avuga ko mu myaka ibiri n’igice basigaje muri manda yabo, bagiye kurushaho gushyira imbaraga mu gusura abatura no kubegera, hagamijwe kumenya uruhare bagira muri gahunda n’ibindi bikorwa bagenerwa, n’ibibazo bahura nabyo kugira ngo babone ibyo bakeneye mu buzima bwabo bityo burusheho kuba bwiza.
Yabitangaje kuri uyu wa Kane tariki ya 28 Nyakanga 2022, ubwo yatangizaga umwiherero w’iminsi itatu w’Abasenateri n’abakozi ba Sena, hagamijwe kungurana ibitekerezo ku buryo barushaho kunoza ishyirwa mu bikorwa ry’inshingano zabo, no kurebera hamwe ibyagezweho mu myaka ibiri n’igice ishize batangiye manda, ndetse no kuganira ku bigomba kuvugururwa mu itegeko rigenga imikorere ya Sena.
Perezida wa Sena y’u Rwanda avuga ko n’ubwo bakomeje imirimo yabo nk’Abasenateri, ariko kubera ibibazo bya Covid-19 hari ibitarakozwe neza.
Uyu mwiherero ubera mu Karere ka Nyagatare, ngo uziye igihe kuko ibitarakozwe bishobora gukosorwa bikagororwa bigakorwa neza.
Nanone kandi ngo uje hari impinduka zabaye muri Sena, cyane mu buyobozi bwa za Komisiyo haba abayobozi bazo cyangwa abazigize.
Avuga ko n’ubwo byinshi bimaze kugerwaho muri manda yabo, ariko nanone hari ibigaragara bikwiye kurushaho gushyirwamo imbaraga, harimo guteganya ibikorwa bishingiye ku mwihariko wa Sena, kumenyekanisha no kugenzura iyubahirizwa ry’amahame remezo.
Hari kandi kurushaho gusura abaturage no kumenya ibibazo byabo hagamijwe ko ibyo bagenerwa bigamije guhindura imibereho yabo bibageraho uko bikwiye, no kureba uko Sena yaba ikigega cy’Igihugu cy’ibitekerezo.
Ati “Kurushaho gusura abaturage no kubegera, hagamijwe kumenya uruhare bagira muri gahunda n’ibindi bikorwa bagenerwa, ndetse n’ibibazo bahura nabyo kugira ngo babone ibyo bakenera mu buzima bwabo kugira ngo burusheho kuba bwiza.”
Akomeza agira ati “Hari ikindi tutarageraho neza nacyo twifuza ko twakomeza kuganira kandi n’Abasenateri bifuza, ni uko Sena yaba koko ikigega cy’ibitekerezo cy’Igihugu kuko aricyo yashyiriweho.”
Ibi ngo nibyo byatumye Biro ya Sena itekereza kuri uyu mwiherero, kugira ngo Abasenateri bafate umwanya wo kwisuzuma no kurebera hamwe ibyagezweho muri iyi manda, harebwa imbogamizi bahura nazo ariko bakanafata ingamba zo kurushaho kuzuza inshingano Igihugu cyabahaye.
Muri uyu mwiherero ngo hazareberwa hamwe ibigomba kuvugururwa bikubiye mu itegeko ngenga, ariko cyane cyane kungurana ibitekerezo ku ngamba zo kunoza uburyo bwo guhererekanya amakuru neza kandi bwihuse, haba muri Sena ndetse n’izindi nzego z’abaturage.
Perezida wa Sena avuga ko umusaruro witezwe muri uwo mwiherero, ari uko wasozwa Abasenateri bafite imyumvire imwe ku buryo bwo kunoza inshingano y’ibanze ya Sena, yo kumenyekanisha no kugenzura iyubahirizwa ry’amahame remezo.
Kugira imikorere ihamye n’imikoranire inoze hagati y’Abasenateri ubwabo, hagati yabo n’abakozi ndetse n’izindi nzego za Leta.
Hagomba kandi kumvikanwa ku buryo bunoze bwo kumenyakanisha ibikorwa bya Sena, no kwakira ibitekerezo by’abaturage.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
HABWIRWA BENSHI
Ikinyarwanda ni ururimi rukize ku magambo, ubuvanganzo, ikibonezamvugo, inshoberamahanga n’imigani.
Ikinyarwanda ni rumwe mu ndimi zikomeye mu mvugo, mu myandikire, ndetse no mu busobanuro. Ni ururimi rukize ku magambo, ubuvanganzo, ikibonezamvugo, inshoberamahanga n’imigani.
Ibyo kibikesha umwimerere wacyo cyahawe na Gihanga, kuva yagihanga, noneho kigenda gihererekanywa uko ibisekuru byagiye bisimburanwa, ariko abahanga n’abacurabwenge b’umuco Nyarwanda bakomeje kugenda bagitunganya kugeza ku gihe cyacu, ubwo tubona ko kitunogeye rwose aka cya cyuma cy’umucuzi gitunganywa no gukomeza kugicisha mu ruganda kugeza abonye ko gitunganye rwose.
Urugero rworoshye: “mu itsinda ry’abantu barenze umwe bari kuganira, kanaka ashobora guterura ijambo, akaba agambiriye gusingiza, gushima, kwihohora, kunegura, guhwitura, kuburira, cyangwa se gucyaha umwe cyangwa bamwe mu bari muri iryo tsinda.
Mu kugera kuri iyo ntego rero, muri bwa bukungu bwihariwe n’ikinyarwanda, nyir’uguterura ijambo –ntawe akomerekeje cyangwa asesereje- azakoresha imvugo izimije, yiyunganije imigani y’imigenurano, insigamigani, ibisakuzo, uturingushyo cyangwa se icyivugo, atambutse ubutumwa bwe, nyir’amatwi arite mu gutwi kandi abo bari kumwe batafinduye ijambo nyaryo, cyangwa ngo batahure uwabwiwe kandi we yabisobanukiwe!”


text:
TCT Carbide Igiti Gutema Uruziga Ruzengurutse Icyuma
Ibicuruzwa birambuye
Ibicuruzwa
Ibiranga
1. Bikoreshwa muburyo bukomeye.
2. Gutunganya neza.
3. Amazi meza kandi menshi yo gutema.
4. Igipimo kinini cyo guca ibyuma.
Uburyo bwo kuyikoresha
1. Hitamo icyuma gikwiye ukurikije igishushanyo mbonera cyibikoresho.
2. Ibikoresho bifite ibikoresho bigomba kuba bifite ibikoresho byo kurinda umutekano, nk'igifuniko cyo gukingira, feri itazimya umuriro no kurinda ibicuruzwa birenze.
3. Abakora umwuga babigize umwuga bagomba kuyishiraho no kuyikoresha, kandi bakambara imyenda yumurimo, ibirahure birinda, amatwi yamatwi, nibindi.
4. Umukoresha ntashobora kwambara gants.Umusatsi muremure ugomba gushyirwa mumutwe wakazi, kandi witondere karuvati nudusanduku kugirango wirinde akaga.
5. Irinde inkomoko yumuriro nibidukikije.
Ibyiza byacu
1. Igihe cyo Gutanga Byihuse.Ibyinshi mubicuruzwa biri mububiko bwinshi. Turashobora kohereza ibicuruzwa muminsi 2 nyuma yo kwishyura.
2. Urutonde ruto rwa MOQ.Twemeye kugura kugiti cyawe hamwe numubare muto cyane.
3. Igiciro cyo Kurushanwa.Turashobora kubyara umusaruro mwinshi.Ibiciro byinshi byibicuruzwa birarushanwa cyane ku Isoko.
4. Amasaha 24 Kumurongo Serivisi.Igisubizo cyihuse cyo gusubiza.Niba umwe igihe cyo gusinzira, tuzagusubiza rimwe kukazi.
5. Ingwate y'Ubuziranenge.Ubuziranenge ni ikintu cy'ingenzi kuri twe, tuzakomeza ibicuruzwa byacu mu rwego rwa mbere.
Gupakira & Gutanga
1. Igice kimwe mumasanduku yera.
2. Shira ibicuruzwa bikikijwe nimpapuro zumuyaga mwikarito.
3. Ibindi bipakira bizemerwa ukurikije ibyo ukeneye.


text:
1.Ikusanyirizo rigomba gushyirwaho kure yubushyuhe, kandi rigomba gushyirwaho neza kumurongo cyangwa umusingi, ariko ntigomba gukosorwa no gusudira.
2. Igikoresho cyo kugenzura kigomba gushyirwaho hagati yikusanyirizo na pompe hydraulic kugirango birinde amavuta yumuvuduko wikusanyirizo gusubira muri pompe hydraulic. Umuyoboro uhagarara ugomba gushyirwaho hagati yikusanyirizo hamwe numuyoboro wo guta agaciro, kugenzura, guhindura cyangwa guhagarika igihe kirekire.
3. Nyuma yo gukusanya ibintu, buri gice ntigomba gusenywa cyangwa kurekurwa kugirango wirinde akaga. Niba ari ngombwa gukuraho igifuniko cyo gukusanya cyangwa kuyimura, gaze igomba kubanza gusohoka.
4. Ikusanyirizo rimaze gushyirwaho, ryuzuyemo gaze ya inert (nka azote). Oxygene, umwuka ucanye cyangwa izindi myuka yaka birabujijwe rwose. Mubisanzwe, umuvuduko wifaranga ni 80% - 85% yumuvuduko muto wa sisitemu. Ibikoresho byose bigomba gushyirwaho bikurikije ibisabwa, kandi ukitondera neza kandi byiza. Mugihe kimwe, uburyo bworoshye bwo gukoresha no kubungabunga bugomba kurebwa kure hashoboka.
Ikusanyirizo igomba gushyirwaho ahantu heza ho kugenzura no kubungabunga. Iyo ikoreshwa mugukuramo ingaruka no guhungabana, ikusanyirizo rigomba kuba hafi yisoko ryinyeganyeza, kandi rigomba gushyirwaho ahantu byoroshye kugaragara. Umwanya wo kwishyiriraho ugomba kuba kure yubushyuhe, kugirango wirinde umuvuduko wa sisitemu kuzamuka kubera kwaguka kwinshi kwa gaze.
Ikusanyirizo rigomba gukosorwa neza, ariko ntabwo ryemerewe gusudira kuri moteri nkuru. Igomba gushyigikirwa neza kumurongo cyangwa kurukuta. Iyo igipimo cya diameter n'uburebure ari kinini cyane, imirongo igomba gushyirwaho kugirango ikomeze.
Ihame, ikusanyirizo ryuruhago rugomba gushyirwaho uhagaritse hamwe nicyambu cya peteroli hepfo. Iyo yashizwemo mu buryo butambitse cyangwa butagaragara, uruhago ruzahuza igikonoshwa kimwe bitewe na buoyancy, bizabangamira imikorere isanzwe ya telesikopi, byihutishe kwangirika kwuruhago, kandi bigabanye ingaruka zimikorere yo gukusanya. Kubwibyo, uburyo bwo kwishyiriraho cyangwa gutambuka muburyo busanzwe ntabwo byemewe. Nta kintu cyihariye cyo kwishyiriraho gisabwa diaphragm yegeranya, ishobora gushyirwaho mu buryo buhagaritse, butagaragara cyangwa butambitse hamwe nicyambu cya peteroli hepfo.
Igihe cyo kohereza: Jun-16-2021


text:
11/03/2020, Byakiriwe kandi byandikwa na Amiel Nkuliza.
Turi ku wa 02 werurwe 2020. Ngeze mu mujyi wa Lyon ho mu gihugu cy’Ubufaransa. Muri uwo mujyi nkubitanye n’umugabo witwa Théobald Rutihunza. Azwi cyane nk’umuntu washinze bwa mbere umuryango urengera uburenganzira bw’ikiremwamuntu mu Rwanda, Liprodhor (Ligue de la promotion de défense des droits de l’homme au Rwanda) mu rurimi rw’igifaransa.
Uwo muryango wavutse mu mwaka w’1990, uza kubona ubuzimagatozi mu mwaka w’1991. Hamwe na bagenzi be, baturukaga mu cyahoze ari Perefegitura ya Cyangugu, ngo baricaye, batekereza ku cyo bakora, kugirango rubanda yarenganaga icyo gihe, irenganurwe.
Rutihunza wari umaze igihe gito avuye kwiga muri ”Institut d’études sociales” na ”Institut des droits de l’homme” muri Université Catholique de Lyon, yahakuye Diplome supérieur d’études sociales, naho muri ”Institut des droits de l’homme ahakura ”maitrise en droits de l’homme”. Ubwo byari mu mwaka w´1989.
Umuryango Rutihunza yashinze icyo gihe yabanje kuwita Lichredor (Ligue chrétienne des droits de l’homme au Rwanda). Ni umuryango waje gutera impungenge ubutegetsi bwa Habyarimana muri icyo gihe. Ni mu gihe kandi kuko igihugu cyari gitangiye kwinjira muri politiki y’amashyaka menshi, ari na bwo imiryango nk’iyo yarengeraga uburenganzira bw’ikiremwamuntu, yavukaga.
Twibutse ko icyo iyo miryango yavukiraga kwari ugukangurira Abanyarwanda kumenya uburenganzira bwabo no kubuharanira mu gihe bwahohotewe. Ubu buryo bwo gutinyura rubanda guharanira uburenganzira bwayo, bukaba ari bwo bwaviriye mo Rutihunza gufatwa no gufungwa mu byitso, azira cyane cyane gushakira abayoboke uwo muryango no kwamamaza ibikorwa byawo.
Bwana Rutihunza avuga ko mu gushinga umuryango urengera uburenganzira bw’ikiremwamuntu bitari byoroshye na mba, ubutegetsi bwa Habyarimana na bwo bukaba butari bworohewe kubera ko ngo bwari bufite ubwoba bw’abo bwitaga ibyitso by’inkotanyi muri icyo gihe.
Théobald Rutihunza, wemeye ko tugirana ikiganiro, yaduhaye ibisobanuro byinshi, bijyanye n’uwo muryango yashinze inkotanyi zikawigarurira, zikoresheje ibyitso byazo, byakoreraga muri Liprodhor.
Mu kiganiro kirekire twagiranye, aratangira atubwira impamvu yatumye atekereza gushinga umuryango Lichredor n’impamvu yaje kuwuhindura Liprodhor.
Bwana Rutihunza, ubu umaze kugira imyaka 73 y’amavuko, aranatubwira amazina y’abashenye umuryango yashinze, ugasigara ari igikanka, kuko inkunga z’imiryango mpuzamahanga wabonaga, ubu zahagaze kubera ko ukorera mu kwaha kw’ubutegetsi bwa FPR-Inkotanyi, ishyaka riri ku butegetsi.
Amiel Nkuliza: Kuki washinze Lichredor?
Théobald Rutihunza: Nkurikije ibyo nigaga muri kiriya gihe, nabonye igihe gihagije cyo gutekereza ku mibereho y’abanyarwanda n’icyatuma batera imbere. Narebye akarengane kari mu Rwanda icyo gihe ndetse ngakoraho igitabo cyo kurangiza amashuri (mémoire de fin d’études). Naje rero gusanga hagomba gukorwa ikintu kugirango uburenganzira bw’ikiremwamuntu bwubahirizwe. Ibyo nabonaga icyo gihe nuko hicwaga abantu benshi. Navuga nk’urupfu rwa colonel Mayuya Stanislas, navuga abamburwaga amasambu yabo, muri rusange u Rwanda rwari rufite ibibazo bikomeye bishingiye k’ukutubahiriza uburenganzira bw’ikiremwamuntu, bukubiye mu Itangazo rusange ryo kubahiriza uburenganzira bw’ikiremwamuntu (Déclaration universelle des droits de l’homme).
Mu ngingo 30 z’iyo ”Déclaration”, zerekana uburenganzira bugomba kubahirizwa, nta n’imwe ubutegetsi bwa Habyarimana bwashyiraga mu bikorwa. Nguko uko twahagurutse dusaba ubutegetsi ko u Rwanda rwaba igihugu kigendera ku mategeko. Nguko uko bagenzi banjye bahise banjya inyuma kugirango dutangire duharanire ubwo burenganzira butubahirizwaga.
Nazengurutse mu maparuwasi yose y’igihugu, mu makomini, mpashaka abo twafatanya. Twakoze ”statuts” z’umuryango, tugera no mu rwego rw’igihugu, kugirango dushobore kwemererwa gukora. Natangiye gukorera iwanjye n’umuryango wanjye, biza kugera ku bantu twakoranye, tugenda twagura amarembo, kugeza ubwo twabonye abayoboke mu gihugu cyose. Nta perefegitura tutari dufite mo abayoboke”.
A.Nk: Byenda gusa n’aho mwari ibyitso by’inkotanyi. Ni byo?
Th. R: Mu mwaka w’1990, nyuma y’inama y’i La Baule mu Bufaransa, ubwo perezida Mitterrand yasabaga abakuru b’ibihugu bya Afurika, barimo na Perezida Habyarimana kwemera ko hajyaho amashyaka menshi n’amashyirahamwe ategamiye kuri Leta (ONG- Organisations non gouvernementales), ni bwo na twe, muri 91, twabonye ubuzima gatozi, nubwo mbere nabanje gufungwa muri 90, nzira ko natekereje no kwamamaza ibitekerezo twashakaga kugenderaho byo gushyiraho uwo muryango.
Ikibazo twagize icyo gihe ni uko twaregwaga ko duharanira uburenganzira bw’abatutsi, bitirirwaga gufatanya n’inkotanyi zari zimaze igihe gito ziteye igihugu.
Mu byo izo nkotanyi zaharaniraga harimo n’ubwo burenganzira twaharaniraga bwo gutaha mu gihugu cyazo. Twashakaga ko igihugu cyagira demukarasi, kureka ivangura ry’amoko n’uturere, kureka abantu bakishyira bakizana, no kwishyira hamwe mu miryango bifuza kujyamo. Twarwanyaga ivangura ry’inzego z’ubutegetsi, twashakaga ubwigenge bw’ubutabera n’ubutegetsi bushingiye ku nyungu za rubanda (Etat de droit). Ibyo byose mu kubiharanira, kuko n’inkotanyi ari byo zaharaniraga, ubutegetsi bwa Habyarimana, ni byo bwaturegaga ko dushyigikiye izo nkotanyi.
Nubwo ubutetsi bwa Habyarimana bwaturegaga icyo cyaha gikomeye, ibyo birego ntibyaduteye ubwoba kuko twakomeje gukora, no kwamagana aho uburenganzira bw’ikiremwamuntu bwahohoterwaga. Twatumije za ”commissions internationales d’enquetes” kubera ibyaha byakorwaga n’ubutegetsi icyo gihe. Izo anketi zarakozwe, dufatanya n’abari bagize izo ”commissions”, raporo y’ibyavuye muri anketi ziza gutanga imyanzuro y’uko ubutegetsi bwagombye guhagarika ihohotererwa kuri rubanda.
A.Nk: Haba hari itotezwa mwahuye na ryo?
Th. R: Abanyamuryango ba Lichredor baje gufungwa ndetse bamwe muri bo bicwa muri 94. Abagera nko kuri 30 barishwe. Umugore n’abana banjye na bo barokotse hamana.
Wigeze kumbaza impamvu umuryango nabanje kuwita Lichredor. Nshinga uwo muryango natekerezaga kuri ”les valeurs chretiennes” (indangagaciro za gikirisitu). Amategeko y’Imana asa n’akubiye cyane cyane muri ”Déclaration universelle des droits de l’homme”. Unasubiye inyuma ukareba uko amategeko mpuzamahanga yubatse, cyane cyane ashingiye ku burenganzira bw’ikiremwamuntu, wasanga yarateye imbere bishingiye kuri ”les valeurs chrétienne”: kurwanya ubucakara, iyicwarubozo. Mu Rwanda abakirisitu benshi bari bararigishijwe, bamwe muri bo baraburiwe irengero, ibyo bikaba byari ifatizo ryo kwerekana ko cyari igihe cy’uko uburenganzira bw’ikiremwamuntu bugomba kubahirizwa.
Nyamara mu mikorere yacu, twaje guhura na za ”critiques” zagiraga ziti: mu bikorwa byanyu hari andi madini ashobora kwibagirana, kuko wenda adashingiye kuri Kirisito. Tucyumva izo ”critiques”, tunabonye ko zifite ishingiro, twiyemeje guhita duhindura izina, rihuje n’imyumvire y’abari bagize amadini yose mu gihugu. Nguko uko Lichredor yahindutse Liprodhor. Guhindura izina byakozwe n’inama rusange ya Lichredor kuko ni yo yari ifite ububasha bwo gukora ibyo byose.
Nyuma y’intambara abanyamuryango barokotse ubwicanyi, barongeye barisuganya, bongera guterana, Liprodhor ikomeza imirimo yayo nkuko yari yarayitangiye. Bidatinze, FPR yari imaze gufata ubutegetsi, yumva ko ntawayivuga ku bwicanyi yakoraga, ibyo yamburaga rubanda, twamaganaga no ku butegetsi bwa Habyarimana, birakomeza. Ibyo byamviriyemo guhunga no gutotezwa. Uwari minisitiri w’ubutegetsi bw’igihugu, Nyandwi Désiré, mu mwaka w’2001, yategetse abaperefe bose bo mu gihugu, ndetse n’uzambona wese, kuzangirira nabi.
Nguko uko naje guhunga, nubwo hari n’izindi mpamvu zatumaga ngira ubwoba bwo guhunga. Nari maze imyaka hafi ibiri mfunzwe, ntagezwa imbere y’umucamanza, ngo mbwirwe icyo mfungiwe.
Nafunzwe n’umucamanza witwa Gakwaya Justin wari ”avocat général” mu rukiko rw’ikirenga, akaba ari na we waje kumvana muri gereza, nta rubanza rubaye. Nibutse ko mbere y’uko ninjira muri gereza, nari narabaye Perefe wa Cyangugu, nza gufatwa ubwo nari maze igihe gito ngizwe ”Chef de service commercial” mu kigo gishinzwe amakawa (OCIR-Café).
A.Nk: Ni iki cyakubabaje muri ibyo byose?
Th. R: Nababajwe cyane n’uko umuryango nashinze nkiri umusore, niyushye akuya na bagenzi banjye, waje gusenywa na Leta ya FPR-Inkotanyi, kuko abayobozi bakuru b’iri shyaka bashyizeho za ”commissions” zo kuwubeshyera ko ufite ingengabitekerezo ya génocide.
Abakoreshejwe mu gusenya uwo muryango bari bakuriwe na minisitiri Désiré Nyandwi, abadepite bamwe na bamwe baturukaga mu ishyaka rya FPR-Inkotanyi, hanifashishwa bamwe mu banyamuryango ba Liprodhor, bashakaga imyanya muri Leta ya FPR. Abo barimo uwitwa Makombe Jean-Marie Vianney, Aloyizi Munyangaju, Jean Bosco Senyabatera, Anastase Gakire, uwari umunyamabanga uhoraho w’umuryango (Secrétaire permanent), Floriani Ukizemwabo, na Bernadette Mukarutabana, wari présidente w’inama y’ubutegetsi ya Liprodhor. Uyu yaje kugirwa depite mu nteko ishinga amategeko, abikesha gusenya umuryango Liprodhor.
Aba bose baje no gushinga icyo bise ”Lien humain contre la discrimination”, umuntu yakwita ubufatanye bw’abantu ngo barwanya irondakoko n’akarere muri Liprodhor. ”Document” nguhayeho ”copie”, bashyikirije bamwe mu bayobozi bakuru ba FPR-Inkotanyi, irerekana amazina yabo ya nyayo yari agize iryo tsinda ryo gusenya umuryango Liprodhor. Amazina yabo ni aya akurikira:
Président: Senyabatera Jean-Bosco, umukozi mukuru wa Liprodhor, akaba n’umuyoboke wa FPR. Visi president: Tumukunde Hope, umunyamabanga nshingwabikorwa muri Kigali ngali, akaba n’umunyamuryango wa FPR. Trésorier/Umubitsi: Makombe JMV, umukozi mukuru wa Liprodhor, akaba n’umuyoboke wa FPR. Premier conseiller/Umunyamabanga wa mbere: Twizerimana Théodore, umukozi mukuru wa Liprodhor, akaba n’umuyoboke wa FPR. Deuxième conseiller/Umujyanama wa kabiri: Abijuru Déo, président wa FPR muri Kigali ngali. Commissaire au compte/Ushinzwe ibaruramari: Ngendahayo Edouard, akaba umuyoboke wa FPR. Abandi banyamuryango b’iryo tsinda bari aba bakurikira: Mukarutabana Bernadette, depite wa FPR, akaba yari na présidente w’inama y’ubutegetsi ya Liprodhor. Nkusi Charles: umukozi muri presidence ya Repubulika, akaba n’umuyoboke wa FPR. Ngurwo uruvange rw’abayoboke ba FPR, bari barashinzwe gusenya Liprodhor, no gushinja bamwe mu bayoboke b’uwo muryango ibyaha batakoze.
Uwitwa Makombe JMV, nyuma y’uko agambaniye umuryango yakoreraga, ubutegetsi bwa FPR bwamugabiye kuba maire/umuyobozi w’akarere ka Gasabo, anaba umwe mu bayobozi bari bashinzwe itsinda ryo kwamamaza perezida Kagame mu matora yo mu mwaka wa 2003.
Liprodhor yari ifite abanyamuryango barenga 800 mu gihugu hose, yari umuryango watinywaga cyane n’ubutegetsi bwa FPR, kurusha uko bwatinyaga ishyaka rya MDR, na ryo ryaje gusenywa hakoreshejwe bamwe mu bayobozi baryo.
Nagira ngo na none nkwibutse ko nshinga Liprodhor ntari ngamije kuyiyitirira, cyangwa ngo nyitirire abanyacyangugu nk’uko byavugwaga. Liprodhor yari yarashyizweho kugirango igirire rubanda rwose akamaro, ariko ikimbabaza uyu munsi ni uko ibyo natekerezaga icyo gihe, bitashyizwe mu bikorwa. Ni ukuvuga iyubahirizwa ry’uburenganzira bw’ikiremwamuntu mu gihugu.
Ikindi ni uko mbona ko ubutegetsi bwa Habyarimana n’ubwa Kagame, bwombi butigeze bwishimira ko ubwo burenganzira bw’ikiremwamuntu bwubahirizwa, ari na yo mpamvu FPR yashenye umuryango, kugira ngo ibikorwa by’ubwicanyi ikomeje gukora, hatagira umuryango nka Liprodhor ubishyira ahagaragara. Aha ndatanga urugero rufatika nk’urwa Kizito Mihigo, wishwe n’ubutegetsi hakabura umuryango n’umwe wo mu gihugu ugira icyo ubivugaho.
Dore nk’ubu hari abaturage bacyamburwa ibyabo, n’itangazamakuru ryagombye kwamagana ibyo bintu rikaba rikiri ku munigo w’ubutegetsi. Ubucamanza ntibwigenga, abadepite b’abagore bameze nk’indabyo mu nteko, aho Ingabire w’umugore nka bo, wagombye kurengerwa na bagenzi be bo muri iyo nteko, akurungwa mu byondo ntibagire icyo bavuga. Ibyo twatekerezaga mu myaka ya za 90, dukeka ko bizashoboka, kugeza muri iyi myaka ntakigeze gihinduka.
A.Nk: Ubona Kagame na Habyarimana bataniye hehe?
Th. R: Igihugu cyacu gihora muri za muzunga muzunga, zo guhonyora uburengazira bw’ikiremwamuntu. Ni uburenganzira bugenda buta icyizere, aho kugitanga. Ubutegetsi bwa FPR bukomeje guhiga impunzi aho zabuhungiye, iyo ubwo butegetsi butazishimuse, buranazica. Dushinga umuryango Liprodhor, ibyo byaha byose byariho, ariko bidafite uburemere nk’ubw’uyu munsi: impunzi zari zifite ukwishyira ukizana, zishakisha uburyo zataha, ariko ntawigeze azisanga iyo ziri ngo azicireyo.
Habyarimana yari afite uburyo buciriritse bwo kwica, Kagame wamusimbuye uburyo bwe bwo kwica abukoresha yifashishije indege ze. Bivuze ko Habyarimana yagiriraga nabi abo ashoboye, hakurikijwe ubushobozi yari afite kiriya gihe. Kagame na we akaba yica, ahohotera abo ashatse, akurikije ubushobozi bwe bw’uyu munsi. Nkaba nemeza ko yaba Kagame na Habyarimana, bombi ntaho batandukaniye mu guhohotera uburenganzira bw’ikiremwamuntu.
Uti ni ikihe kigereranyo kuri abo bicanyi bombi. Nta kigereranyo nkunda gutanga cy’uko abo bayobozi bombi bishe abantu, ahubwo bose bagiye bagirira nabi rubanda, hakurikijwe ubushobozi bari bafite.
Urugero rufatika ni uko Habyarima yari afite indege imwe yagendaga mo, mu gihe Kagame we afite indege zirenga imwe cyangwa ebyiri, zose akaba azikoresha mu kujya guhiga abo yita ko batavuga rumwe na we, bamuhungiye inyuma y’igihugu. Ubutegetsi bwa Habyarimana bwahohoteraga abantu bubaziza ko ngo batoye ikijuju, ibi bikaba ntaho bitaniye n’abitwaza inkangara uyu munsi ngo basaba ko Kagame yakongera gutegeka u Rwanda, ngo kuko babona ko nta wundi waboneka ufite ubushobozi bwo kumusimbura.
A.Nk: Amaherezo y’u Rwanda ni ayahe mu kubahiriza uburenganzira bw’ikiremwamuntu?
Th. R: Abanyarwanda bakwiye gutinyuka kuko uburenganzira buraharanirwa. Abaturage bakwiye gutinyuka, bakabwira ubutegetsi ko uburenganzira bwabo bugomba kubahirizwa, bashaka bakabizira. Kubaho udafite uburenganzira bwawe birutwa no kutabaho, ukwishyira ukizana, ababipfiriye ntibagira ingano. Abo ni bo dusingiza ubutwari bwabo uyu munsi.
Urugero ni Kizito Mihigo waharaniye ubwo burenganzira kugeza yishwe. Urupfu rwe rwatumye asingizwa kurusha mbere akiriho. Indirimbo ze zumvikana ku isi yose. Ngicyo igihembo cy’umuntu waharaniye uburenganzira bwe. Kizito yarapfuye ariko azazuka nk’intwari. Martin Luther King yarishwe, azira ko yaharaniraga uburenganzira bw’abanyantege nke, ubu yabaye umuntu udapfa (l’immortel) mu gihugu cye no ku isi yose. Imbuto yasize abibye, Barack Obama yarazisaruye. Nelson Mandela yafunzwe imyaka 27, aharanira uburenganzira bwa rubanda mu gihugu cye cya Afurika y’Epfo. Igifungo cye cyamugize umuntu watsinze urupfu (l’immortel). Thomas Sankara yazize guharanira uburenganzira bwe n’ubw’abaturage ba Burkina Faso. Blaise Compaoré wamwishe abaturage barahagurutse baramumenesha. Bashir Al Bashir wa Sudani abaturage baramwirukanye, banamushyikiriza inkiko. Ingero ni nyinshi z’abaharaniye uburenganzira bwabo, baza kubusubizwa, kubera ko babuharaniye.
Intambara turwana iracyari ndende kugirango tugere ku nshingano twifuza. Turacyemera ubucakara, turacyakomera amashyi umuntu udukandagiye ku gakanu. Abakene baracyumva ko bagomba kwemera uko Imana yabaremye. Baracyumva ko bagomba gukomeza gukandamizwa ngo kuko ari uko Imana yabishatse. Ni yo mpamvu bagombye gutinyuka bagahaguruka, bagaharanira uburenganzira bwabo.
Abaturage bagombye kuzindukira mu mihanda bakamagana ubutegetsi bubabuza amahwemo n’uburenganzira bwabo. Bagomba kwibohora ingoyi ibaboshye. Baramutse bishwe baboshye, ntacyo bitwaye kuko n’ubundi bari basanzwe ku ngoyi. N’iyo bajya mu mihanda bakigaragambya, Kagame ntashobora kubica bose ngo abamare. Nibakomeza kwemera gukomeza kuzirikwa ako kandoyi, bazagapfana, kuko n’ubundi bapfuye bahagaze.
A.Nk: Abanyapolitiki bakore iki kugirango abaturage bashirike ubwoba?
Th. R: Abaturage ni bo bagombye kwicyemurira ibibazo byabo, kubera ko ni bo bireba, ni na bo bigiraho ingaruka. Abanyapolitiki baba bari aho, barekereje ko hagira igihinduka kugirango bafate ubutegetsi. Iyo abaturage bihinduriye ibintu, abanyapolitiki baravuga bati noneho turahari, turashaka ubutegetsi. Kizito Mihigo abarusha ubutwari. We ntiyarekereje, kuko nta butegetsi yashakaga. Mandela ntiyarekereje, kuko iyo aba agamije guhiga ubutegetsi yari kubugwaho, kandi si ko byagenze.
Igituma abaturage bagira ubwoba bwo guhagurukira rimwe uyu munsi kugira ngo baharanire uburenganzira bwabo, ni uko mu Rwanda habaye amarorerwa ya génocide, icyo kintu kikaba gituma Kagame ubica, ahora abyitwaza, avuga ati ”mwakoze genocide”.
Urugero: ubwo impunzi zacyurwaga ku ngufu muri 96, abaturage bari bacyuwe ku ngufu, baje bikandagira bavuga bati noneho Kagame ntitumukira. Muri abo harimo abahise bicwa, barafungwa, abandi bararokoka. Abarokotse, bakaguma mu gihugu, ubu batinya kugira icyo bavuga, n’iyo akarengane kaba kabugarije. Icyo batinya ni ukuregwa icyaha cya génocide, n’iyo baba bataragikoze. Abatutsi n’abahutu b’uyu munsi, bakaba bahuriye kuri icyo cyoba, kuko Kagame avuga ko bose azabasubiza aho yabakuye: mu buhungiro. Abahutu yabasenyeyeho inkambi muri Kongo, abatutsi na bo abakangisha ko ari we wabacyuye, abavanye mu bihugu bari barahungiye mo. Muri make, bose abumvisha ko ari we mukiza wabo, ko uwatinyuka kujya mu mihanda yamusubiza iyo mu buhungiro, cyangwa akamwica.
Iryo terabwoba akaba ari ryo Kagame ategekesha, ariko rikaba ridakwiye gutera ubwoba abagize ayo moko yombi; bikaba bivuga ko abagize ayo moko yombi bagombye guhagurukira rimwe, kubera ko ibibazo byabo bose, babihuriyeho.
Ishyaka rya politiki rishobora kwigisha rubanda guharanira uburenganzira bwarwo, ariko nta muturage uyobewe ko kwamburwa isambu ye, ubuzima, nta wundi uzabiharanira uretse we ubwe. Icyo ishyaka ryakwigisha rubanda ni uko ubwo burenganzira yabuharanira, ariko uwo bireba bwa mbere ni iyo rubanda. Uburenganzira bwo kubaho, bwo gutunga ibyawe, ntawe iyo rubanda yagombye kubisaba, irabiharanira.
A.Nk: Hari abakuregaga ko umuryango washinze wari ugizwe n’abahutu, ndetse n’abanyacyangugu, gusa. Ubivugaho iki?
Th. R: Umuryango uvuka nk’uko umwana avuka. Umwana avuka kuri se na nyina; abo bombi ni bo bamenya ko umwana yavutse, bakabimenyesha sekuru na nyirakuru, na ba se wabo bakaza guhemba no kwita umwana. Abo bose iyo bamaze kubimenya, haziraho n’abandi baturanyi ba hafi cyangwa aba kure.
Umuryango Liprodhor wavukiye i Nyakabuye iwanjye kwa Rutihunza. Uko umuryango wagiye ukura, abayoboke bagiye bawugana mu gihugu cyose. Bivuze ko Liprodhor imaze gukura yagizwe n’abanyamuryango baturukaga mu gihugu hose, bashaka guharanira uburenganzira bw’ikiremwamuntu. Kuba abatutsi bari bake muri Liprodhor, ni uko n’ubundi mu gihugu bari bake. Abahutu babarirwa kuri 80 ku ijana, mu gihe abatutsi n’ubundi ari nka 18 ku ijana. Ibyo ni imiterere y’igihugu cyacu. Liprodhor ntiyari ikwiye kubibazwa.
Ku byerekeranye no gushyiraho imyanya mu buyobozi, twashyiraga amatangazo y’akazi ahagaragara. Twasabaga ko abashaka kurushanwa, bakwitabira ayo marushanwa, noneho bagahabwa imyanya hakurikijwe ubushobozi bwabo. Ntabwo waza witwaje ngo uri umuhutu ngo wibwire ko uwo mwanya uzawuheshwa n’amazuru yawe, umuhutu na we ntiyabura umwanya kubera ko ari umuhutu gusa kandi yerekanye ubushobozi.
Iby’abanyacyangugu byo, ntabwo abakozi bose ba Liprodhor bari abanyacyangugu gusa. Urugero rufatika ni uko uwitwa Floriyani Ukizemwabo (secrétaire permanent/Umunyamuryango uhoraho) yari umunya Kigali ngali, kandi ni na we watangaga akazi. Abakuru b’imishinga nka Makombe Jean-Marie Vianney, ntiyari umyacyangugu, yari uwo muri Kigali ngali. Aloyizi Habimana ntiyari umucyangugu, Jean Paul Turindwanimana ntiyari umunyacyangugu, Byuma Francois yari umunyagitarama, uwitwa Francois wari ushinzwe ikigega, na we ntiyari umunyacyangugu.
Iby’abatutsi byo, na bo twari tubafite muri Liprodhor. Gakire Anastase yari umututsi, Gahutu wari perezida wa Liprodhor yari umututsi. Aba bose bari abayobozi b’imirimo muri Liprodhor.
A.Nk: Kuki wahunze aho gukomeza kurwana urugamba rwo guharanira uburenganzira bw’ikiremwamuntu?
Th. R: Guhunga si ubugwari, ahubwo ni ukugirango udapfa, ariko ushakisha izindi mbaraga zatuma ugaruka, ugakomeza ibyo waharaniye. Na Kizito Mihigo bivugwa ko yafashwe ahunga, kandi iyo ashobora kugera mu buhungiro yashoboraga kugera ku cyo yifuzaga kurusha uko yari kubishobora ari mu gihugu. Ibyo gupfa byo ni urugero nk’izindi; ni ”démarche humaine”; iyo inyamaswa irwana igatsindwa, irwana ishakisha aho ihungira. Kizito yari yirutse, uwamwishe ni we kigwari.
A.Nk: Nyamara mu Rwanda haracyariyo indi miryango iharanira uburenganzira bw’ikiremwamuntu. Wowe si ko ubibona?
Th. R: Ibyo si ko jye mbibona. Imiryango iharanira uburenganzira bw’ikiremwamuntu ntikibaho mu Rwanda; n’ihari ubutegetsi bwarayicecekesheje. Abaturage ni bo bagombye guharanira ko imiryango nk’iyo igaruka mu gihugu kandi igakora uko bikwiye, kugirango bajye bayiyambaza. Umuryango nashinze wabonaga imfashanyo z’indi miryango mpuzamahanga, ubu zarahagaze kubera ko umuryango wa cyera wakoraga akazi wari ushinzwe ko guharanira uburenganzira bw’ikiremwamuntu. Abo batangaga ”financement/imfashanyo nta mpamvu ko bakomeza kuzitanga ku muryango ukorera Leta, aho gukora akazi kawo. Ngiyo impamvu Liprodhor n’indi miryango iharanira uburenganzira bw’ikiremwamuntu, uvuga ko iri mu Rwanda, yose isigaye ari igikanka.


text:
Abize Saint Aloys Rwamagana bizihije isabukuru y’imyaka 10, basoje amasomo yabo
Kuri uyu wa gatandatu tariki ya 30 Ugushyingo 2019 ,abarangije muri Saint Aloys bongeye guhura nyuma y’imyaka 10 bavuye ku ntebe y’ishuri kuko barangije mu 2009, basoje mu ishami ry’amateka, ubukungu n’ubumenyi bw’isi,(HEG), mu myaka bamaze mu buzima busanzwe , bavuga ko hari ibyo bize bigomba kubabera akabando k’iminsi.
Mu gihe bamaze kandi bavuga ko hari ibyo bagiye bafashanya, kandi ko hari ibindi bakwiye kugeraho, nkuko abishyize hamwe nta kibananira, mu byo babashije kugeraho, harimo gufashanya no gutabarana.
Hari byinshi bategura kugeraho birimo gushaka ikintu gifatika cyabateza imbere , aho batanze ibitekerezo basanga hakwiye ko bajya bakunda guhura kugirango barusheho guhuza ibitekerezo ndetse no kuba hamwe ku buryo umuntu uzajya agira igikorwa runaka azajya abamenyesha maze bakahahurira . bemeje ko bagomba kujya basurana aho batuye ndetse bakitabira n’ibirori bitandukanye kugirango barusheho kuba hamwe. bakaba kandi bazajya bahura kabiri mu mwaka nk’itsinda kugirango barusheho kungurana ibitekerezo.
ibindi iri tsinda ryize muri saint aloys mu mwaka 2009 mu ishami rya HEG ryiyemeje kugeraho harimo gukomeza gufatanya no gutabarana, bemeje ko kandi bazatora komite nyobozi kugirango itsinda rirusheho kugira intego ihamye, n’ibindi bitandukanye bizabafasha kwiteza imbere muri rusange.
Muri ibi birori byo kwishimira igihe gishize bavuye ku ntebe y’ishuri, batangiye bashima Imana yabarinze bakongera guhura , bagira ibiganiro bitandukanye, bakata umutsima(cake) kandi basoje bashima Imana yakomeje kubarinda mu buzima bwabo bwa buri munsi.
Source:muburezi.com
Ibirori mu mafoto


text:
Amasomo matagatifu:
Isomo rya mbere: Lev 25, 8-18
Isomo rya kabiri: 1 Kor 9, 13-1
Ivanjiri: Yh 15, 11-17
«Dushimwe Umwami wacu Yezu udukunda twese, yifuje kudutoramo abasaserdoti! »
Nyiricyubahiro Musenyeri Alexis HABIYAMBERE S.J, Umubyeyi wa Diyosezi yacu ya Nyundo, Basaserdoti, bihayimana, bakristu bavandimwe, bashyitsi bahire mwaturutse impande zose muje kwifatanya natwe mu guhimbaza yubile y’imyaka 25 ya Padiri Eugène NDONGOZI URAYENEZA amaze ahawe Isakramentu ru’Ubusaserdoti, mbifurije mwese amahoro n’umigisha bituruka ku Mwami wacu Yezu Kristu.
By’umwihariko Padiri Eugène NDONGOZI URAYENEZA nkwifurije Yubile nziza y’imyaka 25 umaze uhawe Isakramentu ry’ubusaserdoti mu rwego rw’ubupadiri. Nyagasani witorera intumwa ze akazihundagazaho imbaraga ze nawe nakomeze akurebane impuhwe, aguhe imigisha ye itagabanyije kandi aguhe imbaraga zo gukomeza kumubera umusaserdoti umunogeye witangira intama ze.
Ku itariki ya 27 Nyakanga uyu mwaka niho twibukaga umunsi nyirizina Nyiricyubahiro Musenyeri Alexis HABIYAMBERE S.J. yakuramburiyeho ibiganza none n’uyu munsi ku mugaragaro twongeye kugushagara ngo dufatanye gushimira Imana kubera iyo ngabire ikomeye Nyagasani yaguhaye. Padiri Eugène, nawe turagushimira wumvise ugushaka kw’Imana, akumva ijwi riguhamagara ukaryitaba utajijinganya ugira uti “Nta mahirwe yandi nagira atari wo we!” (Zab 16 (15), 2) none uyu munsi kuri iyi tariki imyaka 25 irashize. Imana niharirwe ibisingizo ubu n’iteka ryose kandi icyifuzo wahoranye mu mutima wawe cyo gusaba kuragirwa n’Uhoraho, akakubera umutegetsi n’ubuhungiro uzagikomeze no mu myaka usigaje ku isi.
Imyaka 25 y’ubusaserdoti ni intambwe ikomeye umuntu aba ateye. Ni imyaka myinshi ariko ni na mike. Ni myinshi kuko ibyo umuntu aba yarakoze muri iyo myaka ari byinshi ariko na none ni mike ugereeranyije n’ibyo uba usabwa gukora. Uko duteraniye hano hari n’abatarayigira bavutse kandi bamwe muri bo bashobora kumva bamaze igihe kinini ku isi kandi koko ni byo. Nimutekereze noneho kuyimara uri umusaserdoti, witangira Inkuru nziza ya Kristu mu bantu, ni ikintu gikomeye cyane tugomba gushimira Imana tunashimira PadiriEugène ko yabaye indahemuka muri iyo myaka yose. Yubile nk’iyi y’ubusaserdoti n’izindi sabukuru duhimbaza buri mwaka, bifasha abakiri bato bakabona ko ibyo biyemeje hari bakuru babo babibayemo kandi mu byishimo, urukundo n’ubwitange. Hari abapadiri barumuna bawe bamaze ibyumweru 2 bahawe sakramentu ry’ubusaserdoti bibaza niba bazayigeraho, hari n’abafratri wenda bari i Rutongo n’ahandi, bose bibaza uko umuntu aba umusaserdoti alamara imyaka 25 akanayirenza ariko byose ni ingabire y’Imana.
Padiri Eugène twifatanyije nawe gushimira Imana yagutoye mu bandi benshi wenda mwari muhuje icyifuzo cyo kuba umupadiri. Nka Bikira Mariya dusingize Imana tugira tuti: “Roho yanjye irasingiza Rurema n’umutima wanjye uhimbajwe n’Imana Umukiza wanjye. Kuko Nyagasani yankoreye ibitangaza. Izina rye ni ritagatifu. » Nyagasani agufashe kongera kuzirikana by’umwihariko inshingano n’ubutumwa bw’umusaserdoti muri kiliziya maze urusheho gucengera ibanga ryo kubera Kristu umuhamya mu muryango w’Imana.
Umusaserdoti ni undi Kristu kandi ubuzima bwe agomba guhora abusanisha na Kristu ubwe utarazanywe no kugaragirwa ahubwo waje gutanga ubuzima bwe ngo bube inshungu ya benshi. Mu ibaruwa ya mbere mutagatifu Pawulo intumwa yandikiye Abantyakorinti aragira ati: “Ubu rero duhagarariye Kristu, ku buryo Imana ubwayo ari yo ibahamagara ari twe ikoresheje. Ngaho rero turabinginze mu izina rya Kristu: Nimwemere mwiyunge n’Imana! Nk’uko Pawulo mutagatifu rero abigarukaho umusaserdoti agomba guhora yiteguye kuba undi Kristu mu bantu kandi ubutumwa bwe bukaba ubwo kubahuza n’Imana mu masakramentu matagatifu, mu masengesho ya buri munsi no mubuzima bwe bwa buri munsi. Niyo mpamvu umusaserdoti ubwe agomba kwitagatifuza kugira ngo abonereho gutagaifuza abo atumweho. Ibyo byose abikorana ubwitange, nta zindi nyungu ategereje uretse ingororano Kristu azagenera abe ku munsi w’imperuka. Ubwitange bujyana n’urukundo. Kristu we musaserdoti mukuru yitangiye abantu kubera urukundo. Yemeye kubabara, yiyambura icyubahiro cye cy’Ubumana maze afata kamere muntu. Ng’urwo rero urukundo rugomba kuranga umusaserdoti.
Amasomo matagatifu tumaze kuzirikana, isomo rya mbere ryo mu Gitabo cy’Abalevi, twumvise inkomoko ya Yubile. Guhimbaza Yubile ni itegeko Uhoraho yahaye umuryango We. Ni ijambo rikomoka ku rurimi ry’Igihebureyi Yobel mbere na mbere risobanura ihembe ry’isekurume bakoreshaga bavuza impanda. Nuko bagatangaza batyo intangiriro y’umwaka mutagatifu.
Bavandimwe, nk’uko twabyumvise mu isomo ryo mu gitabo cy’Abalevi, mu Bayahudi, umwaka wa Yubile ariwo bitaga umwaka w’impuhwe z’Imana, hari ibikorwa byinshi babaga bahamagariwe kwimakaza. Ibyinshi muri byo ni ibikorwa by’impuhwe byarengeraga abakene n’abaciye bugufi nko kwishyura amadeni yose, guha ubwisanzure no kubohora abacakara n’imfungwa, ababaga baratwawe ubutaka bwabo muri uwo mwaka barabusubizwaga. Ntawicwaga n’inzara kuko abantu batungwaga n’ibyimejeje mu mirima. Ibyo byose ni Uhoraho wabisabye umuryango we. Muri kwaguhuza abantu n’Imana n’ubundi umusaserdoti afasha umuryango w’Imana gukora ibikorwa by’impuhwe nk’uko Uhoraho yabisabye umuryango We. Umusaserdoti abereyeho gutangaza impuhwe z’Imana mu ban aba Yo kandi na bo akabatoza kugenza batyo.
Mu isomo rya kabiri mutagatifu Pawulo intumwa yatwibukije ko uwatorewe kwogeza Inkuru nziza ya Yezu atagomba guhihibikana yibaza uko azabaho kuko abogeza inkuru nziza Nyagasani yabageneye gutungwa na yo. « Ndiyimbire reroniba ntamamaje inkuru nziza » Mutagatifu Pawulo intumwa muri iyi baruwa ya mbere yandikiye Abanyakorinti arahamya ko uwamamaza Inkuru Nziza ya Yezu Kristu ntacyo ashobora kubura byaba imbaraga ndetse n’ibimutunga kugirango asohoze neza iyo nkuru nziza ya Kristu. Uwitangira kwamamaza Inkuru nziza ya Kristu ntazabura ikimubeshaho ni yo mpamvu ntawagira urwitwazo rwo kutamamza iyo nkuru nziza.
Umusaserdoti agomba gukora uko ashoboye akamenyesha Imana, agatangaza Imana, mu byo akora byose, agomba gukora uko ashoboye kose akavuga Imana kugira ngo n’abamwumva bose bayimenye. Yezu ati “muba muri inshuti zanjye, igihe mukora icyo mbategetse”. Umusaserdoti rero nk’intumwa ya Yezu Kristu ntiyibereyeho we ubwe ahubwo abereyeho abandi, agaomba guhora yitangira imbaga y’Imana, ayitabariza mu masakramentu no mu masengesho ya buri munsi.
Mu Ivanjiri, Nyagasani Yezu yongeye kutwibutsa itegeko ry’urukundo yaraze abigishwa be. Ni itegeko ariko na none ni umurage. Nk’uko umubyeyi araga abana be ibyiza, akabaha inama nziza zizabafasha mu buzima bwabo igihe azaba atakiri kumwe na bo ni nako Kristu yaraze abigishwa be umurage w’urukundo. Yezu ati “nimukundane nk’uko nabakunze”. Ntavuze ngo nimukundane nk’uko mwikunda cyangwa uko mwishakiye. Nta nubwo ababwiye ngo nimunyikundire abandi mubareke. Urukundo dukunda Imana rugira agaciro iyo ruhereye mu bavandimwe bacu. Mutagatifu Yohani ni we ugereranya izo nkundo zombi ashaka kwerekana ko zigomba kubangikana: Niba umunu avuze ati “nkunda Imana, ariko akanga umuvandimwe we, aba ari umubeshyi. Koko rero umuntu udakunda umuvandimwe we abonesha amaso, ntashobora gukunda Imana atabona” (1Jn4, 20-21). Yezu arabasaba kumureberaho bityo nabo bakitoza kwitangira abandi nk’uko Yezu nawe yitangiye abe kumusaraba kubera urukundo.
Nguwo umurage umubyeyi yaduhaye, igisigaye ni ukutamutetereza turangwa n’inzangano, ubugome n’ubucabiranya kandi yaraturaze Urukundo.
Urwo rukundo tugomba gukundana, Ivanjili iratwereka impamvu yarwo mu buryo 3:
- Ni itegeko twahawe n’Umwami n’Umukiza wacu Yezu Kristu: “Mbahaye itegeko rishya.”
- Ni Urugero: “ Nimukundane nk’uko nabakunze”
- Ni ikimenyetso: « Muba muri incuti zanjye, igihe mukora icyo mbategetse (Mukundana). »
Bavandimwe, Urukundo Yezu adusaba ni Umwimerere, kuko ari rwo Soko n’indunduro y’isano iri hagati ya muntu n’Imana; no hagati ya muntu na mugenzi we. Yezu aragira ati: ‘Jye sinkibita abagaragu… ahubwo mbise incuti.’ Ubwo bushuti dufitanye na Kristu si uko turi beza ngo tumurarure, ahubwo ni uko adukunda. Urwo rukundo kandi ni rwo shingiro ry’Ubutorwe ubwo aribwo bwose muri Kiliziya, Umuryango mushya w’Imana. Natwe rero ntitugomba gukunda gusa bamwe badukuruza za rukuruzi zitandukanye z’iyi si, ahubwo tugomba gukunda bose turebeye kuri Kristu, We wadukunze twese atarobanuye akagera aho kudupfira apfiriye ku musaraba: « Nta wagira urukundo ruruta urw’umuntu uhara amagara ye kubera incuti ze ».Ntabwo dusabwa gukunda rumwe rwikunda kugeza aho rumize abandi, ahubwo adusaba gukundana Urukundo rwitangira abandi kugeza aho wowe wiyibagirwa ubigiriye abo ukunda.
Urukundo rwa Kristu, ni rwo ruduhuza nk’abemera. Kuko iyo rubuze ni bwo buri wese atangira gukurura yishyira ni uko hakaduka amakimbirane maze bwa buvandimwe bukabura, ya sano dusangiye nk’abana b’Imana ndetse nk’abakristu igakendera.
Yezu Kristu yadukinguriye ijuru akoresheje Urukundo rwitanga kugera ku ndunduro. Ubukristu nyabwo bushingiye mu gukunda Yezu Kristu, gukunda bagenzi bacu nk’uko twikunda maze tukitoza kubaho nka Kristu, tukemera gupfana na We twitangira abavandimwe bacu tubigiranye urukundo. Inzira yo kumukunda ni ukuyoborwa n’urukundo rwe ruzira inabi, kumenyekanisha hose icyo Data Ushoborabyose ashaka, iyo ni yo nzira y’umukiro.
Umuntu ashobora kwibaza ati: kuki Yezu Kristu yaraze abigishwa be umurage w’urukundo? Byarashobokaga ko yabaha n’ibindi ndetse bifite agaciro ariko yabahaye ikiruta byose, igifite agaciro gasumbye ibindi byose. Mutagatifu Yohani niwe ugira uti; “Imana ni urukundo. Umuntu uhorana urukundo aguma mu Mana, na Yo ikamugumamo.” (1Yh4, 16b). Urukundo kandi ruruta byose. Ababyeyi bafite akamenyero keza ko guha abana babo ibyiza bisumbye ibindi. Imana na Yo nk’Umubyeyi wacu iha abana bayo urukundo ari wo murage uruta ibindi byose. Yaduhaye umurage uruta ibindi byose bifite agaciro none rero natwe ntitugundire ibyo yaduhaye ahubwo tubihe ho n’abandi. Kristu yaduhaye urugero rwiza anadusaba gukomeza uwo murimo We.
Kwitangira abandi kunyura mu mihamagaro itandukanye: ubusaserdoti, kwiha Imana, gushaka ukubaka umuryango, n’ubundi buryo bwinshi tuzi.
Ubusaserdoti ni umwe muri iyo mihamagaro yo kwitangira umuryango w’Imana binyuze mu kuwuyobora, kuwutagatifuza no kuwigisha. Umusaserdoti agira uruhare mu gutagatifuza umuryango w’Imana mu masakramentu. Ubutumwa bwe bwibanze bukaba ubwo kuwigisha Ijambo ry’Imana atoza abo atumweho kuyoborwa na ryo no gutungwa na ryo. Afite kandi ubutumwa bwo kuwuyobora ku Mana awutoza gukora ugushaka kw’Imana mu buzima bwawo. Iyo mirimo y’ingenzi niyo ishamikiyeho ubundi butumwa bwose umusaserdoti afite muri kiliziya. Umusaserdoti abereyeho kwitangira abandi arebeye kuri Kristu we Musaserdoti Nukuru. Nk’uko Kristu yabigenje atwara abantu bose n’imibabaro yabo yose ku musaraba, Umusaserdoti na we yisanisha na Kristu atwara abantu bose n’imibabaro yabo yose maze akabishyikiriza Nyagasani. Si imibabaro gusa ahubwo n’ibyishimo byabo abishyikiriza Nyagasani kubera ko ubuzima butagizwe n’imibabaro gusa.
Murabyibuka inyigisho Umwepiskopi ageza kubagiye guhabwa guhabwa ubupadiri, iragira iti: “muzajye mwitanga mutiganda, mutunganye umurimo wo Kwigisha muvuga rumwe na Kristu Umwigisha mukuru.” Kwitanga rero bisaba umusaserdoti kubaho atibereyeho we ubwe ahubwo akaberaho abandi. Padiri Yohani Mariya Vianney twahimbazaga ku munsi w‘ejo, mu nyandiko ivuga ku bapadiri (Pour les prêtres) aragira ati:
“Umupadiri ubwe ntashobora kumenya uwo ari we akiri ku isi. Mu ijuru ni honyine yabishoborera. Yimenye uwo ari we akiri ku isi yapfa, atazize ubwoba ahubwo azize urukundo. Umupadiri ntiyibereyeho. Abereyeho abandi. Ntashobora kwikiza ibyaba, ariko akiza iby’abandi. Ntiyiha amasakramentu ahubwo ayaha abandi. Ubusaserdoti ni urukundo rwa Kristu. Nimubona umusaserdoti, mujye mutecyereza Nyagasani. Nta mu Padiri, urupfu n’izuka bya Yezu Kristu ntacyo byaba bimaze, byaba ari amanjwe. Umupadiri ni we ukomeza umurimo wo gucungura abantu (redemptio) ku isi. Byaba bimaze iki kugira inzu yuzuyemo zahabu ariko nta muntu ufite ngo afungure urugi rwinjiramo? Padiri ni we ufite imfunguzo z’ububiko bw’ubukire bw’ijuru. Ni we ufungura urugi. Abitse amabanga y’ijuru……Umupadiri ntago yibereyeho we ubwe, ni mwe abereyeho.”
Umusaserdoti rero agomba guhora azamuye ibiganza bye abyerekeje kuri Nyagasani, bireba ku ijuru nk’uko Yezu yabirambuye ku musaraba maze imbaga nyamwinshi ikabona umukiro w’iteka. Muri ya mirimo ye y’ingenzi, umusaserdoti ashinzwe kuyobora umuryango w’Imana. Turibuka uko Uhoraho yahoraga hafi y’umuryango we akawuhora hafi akawuyobora ngo udatana. Ntiyahwemaga kuwoherereza abahanuzi ngo bawugezeho ugushaka kwe. Mu Isezerano rishya, uwo murimo yezu Kristu yawuraze intumwa ze n’abasimbura bazo aribo Bepiskopi n’abapadiri ari nabo nyine basigaranye ubwo butumwa bwo guhuza abantu n’Imana.
Uyu munsi rero turashimira Imana ko Padiri Eugène yitangiye uwo murimo ukomeye wo kuyobora umuryango w’Imana mu maparuwasi anyuranye yakoreyemo ubutumwa ndetse no mu yindi mirimo y’Ikenurabushyo yashinzwe muri Diyosezi yacu. Ni ubutumwa busaba ubwitange kandi turamushimira ko yabukoze neza kandi mu bihe bitoroshye byatewe n’amateka y’igihugu cyacu. Padiri Eugène ukomeze ubere urugero rwiza abakiri bato. Uri mukuru wabo ukaba n’umubyeyi wabo. Nta watinya kuvuga ko hari abo ubereye sekuru haba mu myaka no mubusaserdoti. Abo bose rero ukomeze ubakundishe ubusaserdoti barebeye ku mibereyeho yawe no kubwitange bwawe mu butumwa. Bkwifurije gutera imbere muri byose no muri bose. Nyagasani akomeze aguhe ibyo ushyira abakene basonzeye impuhwe ze. Namwe mwese bakristu nshuti za Padiri Eugène NDONGOZI URAYENEZA mwaje kumufasha gushimira Imana mukomeze mumusabire kandi musabire n’abasaserdoti bose n’abari mu nzira zo kubwitegura ndavuga abafratri n’abagishakisha umuhamagaro wabo. Mukomeze mudusabire mwibuka ko imirima yeze ari myinshi ariko abakozi bakaba bakiri bake. Mukomeze musabe nyirimyaka yohereze abasaruzi mu mirima ye. Padiri Eugène NDONGOZI URAYENEZA Yubile nziza!
✠ Anaclet MWUMVANEZA
Umwepiskopin wa Nyundo


text:
Mu kinyejana cya 16, niho hatangiye kwizihizwa umunsi mukuru wa Rozali, wizihizwa mu kwezi k’ukwakira tariki ya 7. Umunsi mukuru wa Bikira Mariya Umwamikazi wa Rozali, washyizweho na Mutagatifu Papa Piyo wa 5 mu mwaka wa 1571. Mu mwaka w’ 1883 nibwo Papa Lewo wa 13 yatangaje ku mugaragaro ko ukwezi k’ukwakira kose kugenewe Bikira Mariya Umwamikazi wa Rozali. Kuva icyo gihe buri mwaka uko kwezi guharirwa kuvuga Isengesho rya Rozali.
Isengesho rya Rozali ni isengesho ryiza rifasha abakristu, by’umwihariko igihe abakristu bari mu rugo, mu muryango, rikaba umwihariko w’urugo. Mu gihe cy’icyorezo cya Covid-19, aho abakristu basabwaga kuguma mu rugo kubere icyorezo, ni isengesho ryafashije abakristu cyane. Papa Fransiko yibukije akamaro k’iryo sengesho ku bantu bari mu mage.
Ni muri urwo rwego twateguye iyi nyandiko kugira ngo ishobore gufasha abakristu gukunda no kumenya birushijeho ibyiza by’iryo sengesho, n’uburyo ryagiye rifasha abakristu mu bihe bitandukanye by’amateka ya Kiliziya. Iyi nyandiko ikubiyemo amavu n’amavuko y’iryo sengesho, ibihe bitandukanye by’amateka iryo sengesho ryagiye rimurikira, ndetse iragaragaza agaciro n’akamaro ko kwifashisha iryo sengesho mu mubano wacu n’Imana.
- Isengesho rya Rozali cyangwa Ishapule
Isengesho rya Rozali cyangwa ishapule ni isengesho ry’umwihariko wa Kiliziya Gatolika, kubera icyubahiro iha Umubyeyi Bikira Mariya bishingiye ku ku kuba Imana yaramutoye ikamuha kugira uruhare mu mateka y’ugucungurwa kwa muntu. Ni isengesho rigizwe n’amibukiro abumbiye mu ngingo 4 z’ubuzima bwa Yezu Kristu:
- Ivuka rya Yezu Kristu n’ubuto bwe (Amibukiro yo kwishima)
- Ubutumwa bwa Yezu Kristu mu kwigisha Inkuru Nziza no mu gukiza abantu (Amibukiro y’urumuri)
- Ibabara n’urupfu bya Yezu Kristu witanze ku musaraba ngo dukire (Amibukiro y’ishavu)
- Izuka rya Yezu Kristu n’ikuzwa rye (Amibukiro y’ikuzo)
Aya mibukiro ni incamake y’ubuzima bwa Yezu Kristu n’Ivanjilli kuva ku Ivuka rye kugeza ku Izuka rye. Uretse Amibukiro andi masengesho akoreshwa mu ishapule ni:
- Isengesho ryo guhamya ukwemera rya “Ndemera Imana Data…” (Reba Gatigisimu ya Kiliziya)
- Isengesho Hubahwe Imana Data na Mwana na Roho Mutagatifu…(Igisingizo cy’Imana)
- Isengesho rya “Dawe uri mu ijuru”, isengesho Yezu Kristu ubwe yatwigishije (Reba Mt 6, 9-13; Lk 11, 2-4)
- Isengesho rya “Ndakuramutsa Mariya”, naryo rishingiye ku Ivanjili. Igice cya 1 cyaryo kigizwe n’amagambo Malayika yamubwiye ati “Ndakuramutsa, mutoni w’Imana; Nyagasani ari kumwe nawe” (Reba Lk 1, 28): “Ndakuramutsa Mariya, wuje inema uhorana n’Imana“. Igice cya 2 kigizwe n’amagambo Mutagatifu Elizabeti yamubwiye, yuzuye Roho Mutagatifu, agira ati “Wahebuje abagore bose bose umugisha, n’Umwana utwite arasingizwa” (Reba Lk 1, 42): “Wahebuje abagore bose umugisha na Yezu Umwana wabyaye arasingizwa“. Igice cya 3 kigizwe n’amagambo Kiliziya yongeyeho, amusaba ko yadusabira twebwe abanyabyaha: “Mariya Mutagatifu Mubyeyi w’Imana urajye udusabira twe abanyabyaha kuri ubu n’igihe tuzapfira”.
Muri make isengesho rya Rozali ni ukuzirikana ubuzima bwa Yezu Kristu hamwe na Bikira Mariya tumusaba ngo adusabire.
2. Inkomoko y’isengesho rya Rozali cyangwa ishapule.
Iryo zina Rozali rifite inkomoko yaryo mu kilatini (“Rosarium”) bivuga (“Roses”) mu gifaransa; mu kinyarwanda bigasobanura “indabo z’amaroza”, bishushanya ko Bikira Mariya atatse amaroza. Ijambo Rozali risobanura ikamba rigizwe n’indabyo za roza bajyaga batura Bikira Mariya, mu kwezi kwa Gicurasi, nyuma zikaba zarahindutse za “Ndakuramutsa Mariya” zo kwisunga Bikira Mariya, ngo adusabire. Nyuma rero iryo zina ryaje guhabwa ubwo buryo bwo gusenga bifashishije za “Ndakuramutsa Mariya” 150, zimeze nka za ndabyo za roza zahabwaga Bikira Mariya.
Byahuzwaga kandi na Zaburi 150 zaririmbwaga n’Abamonaki cyangwa abandi Bihayimana, zivugwa mu masangesho ya Liturujiya ateganywa na Kiliziya buri munsi.
3. Amateka y’Isengesho rya Rozali cyangwa Ishapule
Amateka y’isengesho rya Rozali ahera ku kwiyambaza Umubyeyi Bikira Mariya, byaranze Kiliziya kuva mu ntangiriro zayo. Kuva mu binyejana bya mbere bya Kiliziya, Abakristu bagiye biyambaza Umubyeyi Bikira Mariya, bitewe n’icyubahiro Imana yamuhaye ikamutorera kutubyarira Umukiza!
Abakurambere ba Kiliziya (Pères de l’Eglise), bagize icyo bamuvugaho ,ni Mutagatifu Yustini (100-165) na Mutagatifu Irene wa Liyo (130-202). Bamwitaga Eva Mushya, bakamubona nk’uwemeye kwegukira ugushaka ku Imana, binyuranyije na Eva wa mbere wasuzuguye Imana, nk’uko na Yezu agererenywa na Adamu (Rm 5, 12-21)
Mu kinyejana cya 3, abakristu bari baratangiye kwifashisha amagambo ya Malayika abwira Bikira Mariya ko azabyara Umwana w’Imana “Ndakuramutsa Mariya wuje inema, uhorana n’Imana” (Lk1, 1, 28 )
Mu mwaka wa 431, muri Konsili (Inama Nkuru ya Kiliziya) ya Efezi, niho Kiliziya yemejwe ku buryo budasubirwaho ihame ry’uko Bikira Mariya ari Nyina w’Imana koko (Tewotokos). Umunsi mukuru wo guhimbaza iryo Banga ry’ukwemera, wizihizwa ku itariki ya 1 Mitarama, tukiri mu munsi 8 ya Noheli (Octave).
Mu kinyejana cya 10, nibwo Abihayimana babaga badashoboye kuvuga amasengesho ya Zaburi kubera uburwayi, ubusaza cyangwa imirimo myinshi, bahabwaga uburenganzira bwo kuzisimbuza za “Dawe uri mu ijuru”. Mu kinyejana cya 12, ukwambaza Bikira Mariya kwatangiye kwamamara, ubwo batangira kujya bifashisha za “Ndakuramutsa Mariya”.
Umuco wo gusenga hifashishijwe ishapule byatangiriye mu Bihayimana b’abasisterisiyene (Cistercien), umuryango w’Abihayimana babaho badasohoka, wemewe na Kiliziya Gatolika kuwa 23 Ukuboza 1119 na Papa Kalisiti wa 2 (Callixte II), mu kinyejana cya 12.
Isengesho rya Rozali ryamenyekanye cyane mu kinyejana cya 13, biturutse ku Bihayimana b’Abodominikani. Uwo muryango w’abihayimana ba Mutagatifu Dominiko, wagize uruhare rukomeye mu kwamamaza no kwigisha isengesho rya Rozali: Bamamaje iryo sengesho mu nyigisho zabo, bashinga n’amatsinda menshi y’abasenga bifashishije Rozali. Papa Piyo wa 5, washyizeho umunsi wa Rozali nawe yari umudominikani.
Mu kinyejana cya 14, batamirizaga indabo z’amaroza amashusho ya Bikira Mariya, nk’ayo abakobwa b’abangavu batamirizaga ku ngofero zabo ku minsi mikuru. Nyuma ayo maroza aza kwifashishwa mu kubara za Ndakuramutsa Mariya zavuzwe nk’ururabo rwa roza rutuwe Bikira Mariya.
Kuva mu kinyejana cya 14, Rozali yahindutse isengesho ry’umuryango w’Imana wose. Muri icyo kinyejana cya 14, niho ryasakaye cyane rifata isura rifite ubu. Iryo sengesho ryagize uruhare cyane mu gufasha abantu mu bihe by’amage n’amakuba babaga barimo[1]
[1] Icyo kinyejana ni ikinyejena cyari kigoye cyane, kuko habayemo ibintu bibi bidasanzwe mu gace k’Uburayi: Habaye amapfa adasanzwe atewe n’ubushyuhe mu mwaka wa 1303, nyuma hakurikiraho ubukonje budasanzwe mu mwaka wa 1312 kugeza mu mwaka wa 1319. Nyuma habayeho Icyorezo bise “Icyorezo kirabura” (peste noire), bivuga Icyorezo cy’urupfu. Ni izina abanditsi b’amateka bahaye icyo cyorezo cyibasiye isi yose. Icyo cyorezo cyabayeho mu myaka ya 1347 kugeza mu mwaka wa 1351, gihitana abantu bagera kuri miliyoni 25, kikaba cyaragize ingaruka zikomeye ku burayi kandi zamaze igihe kirekire, kuko cyahitanye 1/3 cy’abantu bari batuye uburayi. Ikindi ni intambara yiswe intambara y’imyaka 100 (1337-1453), byari ibibazo bitumvikanwagaho hagati y’Ubufaransa n’ubwongereza, yayogoje ubufaransa ikurikirwa n’igihe cy’inzara.
Mu kinyejana cya 15, niho batangiye kujya bongeraho amagambo asoza Ndakuramutsa Mariya ngo “Mariya Mutagatifu, Mubyeyi w’Imana, urajye udusabira twebwe abanyabyaha kuri ubu n’igihe tuzapfira“. Muri icyo kinyejana cya 15, niho isengesho rya Ndakuramutsa Mariya ryatangiye gukoreshwa uko turizi, maze muri Rozali hongerwamo Amibukiro yo kuzirikana ku buzima bwa Yezu Kristu. Nicyo gihe isengesho rya Rozali ryahawe isura rifite kugeza ubu muri Kiliziya. Umuhire Aleni wa Laroshe “Alain de la Roche” (1428-1475), wo mu Muryango w’Abadominikani (Ordre des Prêcheurs), wakundaga cyane iryo sengesho, niwe wongereye muri Rozali amibukiro. Niwe wabaye intumwa ikomeye ya Rozali, akaba yarayitaga “Zaburi za Kristu na Bikira Mariya Mutagatifu “, niwe kandi wagabanyije muri Rozali ibice bitatu, bigizwe na za Ndakuramutsa Mariya 50 n’amibukiro 15 tuzi, amibukiro yo kwishima, amibukiro y’ishavu n’amibukiro y’ikuzo, ashingiye ku bihe bikomeye by’ubuzima bwa Yezu Kristu..Ariko akavuga ko inkomoko yabyo ari Dominiko Mutagatifu, washinze umuryango yabagamo w’Abadominikani, wari waratabarutse mu mwaka wa 1221.
Mu kinyejana cya 16, niho hatangiye kwizihizwa umunsi mukuru wa Rozali, wizihizwa mu kwezi k’Ukwakira tariki ya 7. Umunsi mukuru wa Bikira Mariya Umwamikazi wa Rozali, washyizweho na Mutagatifu Papa Piyo wa 5 mu mwaka wa 1571[1].
Mu mwaka wakurikiyeho wa 1572, niho uwo Papa Piyo wa 5 yemeje ku buryo budakuka Amibukiro 15 agize ishapule. Bityo ishapule riba isengesho ry’umuryango wose w’Imana, ku buryo budakuka. Niwe wemeje ko Icyumweru cya mbere cy’ukwezi kwa 10 hakwibukwa Bikira Mariya Umwamikazi watsize, mu rwego rwo gushimira Imana yabahaye gutsinda, hari ku itarikibya 7 Ukwakira 1571. Uwamusimbuye Papa Gerigori wa 13 (1502-1585 ), niwe watangaje urwandiko rwemeza ihimbazwa ry’umunsi mukuru wa Rozali Ntagatifu mu kwezi kwa 10 ugahimbazwa muri Kiliziya hose.
[1] Mutagatifu Papa Piyo wa 5, witwaga Antoni Gisiliyeri (Antonio Ghislieri), yavutse mu kuwa 17 Mutarama 1504, ahabwa ubupadiri mu mwaka wa 1528 mu muryango w’Abadominikani, atorerwa kuba Papa kuwa 7 Mutarama 1566, yimikwa kuwa 19 Mutarama 1566, atabaruka kuwa 1 Gicurasi 1572. Papa Piyo wa V yashyizwe mu rwego rw’Abahire kuwa 1 Gicurasi 1672 na Papa Kilimenti wa 10 (Clément X ), ashyirwa mu rwego rw’Abatagatifu kuwa 22 Gicurasi 1712 na Papa Kilimenti wa 11 (Saint Clément XI)
Mu kinyejana cya 18 , Mutagatifu Ludoviko Mariya Grinyiyo wa Monforu (Louis-Marie Grignion de Monfort) yabaye intumwa yihariye ya Rozali, mu gushishikariza abakristu kujya bavugurura buri mwaka amasezerano yo kwiyegurira Imana banyuze kuri Mariya Mutagatifu, ibyo tubisanga mu gitabo yise “Kwiyambaza binoze Bikira Mariya Mutagatifu (Traité de la vraie dévotion à Marie), igitabo cyamenyekanye cyane biturutse ku Ibaruwa ya Gishumba ya Mutagatifu Yohani Pawulo wa 2 yitwa “Rozali ya Bikira Mariya” (Rosalium Virginis Mariae ) ya mu mwaka wa 2002.
Mu kinyejana cya 19 , habayemo andi mateka akomeye kuri iryo sengesho: Mutagatifu Berinadeta Sabilu (Bernadette Soubirous) yabonekewe na Bikira Mariya, mu mwaka wa 1858, bavugana ishapule. Muri icyo kinyejana kandi Papa Lewo wa 13 yageneye Isengesho ry’ishapule Amabaruwa ya Gishumba agera kuri 12 (12 Encycliques de Léon XIII)[1] , bikaba byaratumye bamwita “PAPA WA ROZALI”, Intumwa yihariye ya Rozali
[1] Le Pape Léon XIII a beaucoup écrit sur le Rosaire. Voici la liste de ses encycliques Mariales :
- Encyclique « Supremi apostolatus Officio » du 1er septembre 1883
- Encyclique « Superiore Anno » du 30 août 1884
- Encyclique « Quamquam Pluries » sur le patronage de St Joseph et de la Sainte Vierge du 15 août 1889
- Encyclique « Octobri Mense » du 22 septembre 1891
- Encyclique « Magnae Dei Matris » du 8 septembre 1892
- Encyclique « Laetitiae Sanctae » du 8 septembre 1893
- Encyclique « Jucunda Semper Expectatione » du 8 septembre 1894
- Encyclique « Adiutricem populi christiani » du 5 septembre 1895
- Encyclique « Fidentem Piumque Animum » du 20 septembre 1896
- Encyclique « Augustissimae Virginis Mariae » 12 septembre 1897
- Encyclique Diuturni Temporis (5 septembre 1898)
- Lettre Apostolique « Parta Humano Generi » du septembre 1901 relative à la consécration de l’église du Rosaire, à Lourdes
Mu kinyejana cya 20 isengesho rya Rozali ryari rimaze gukwira hose kandi rikunzwe cyane. Mutagatifu Papa Piyo wa 10 (Saint Pie X)[1] ahammya ko Rozali ari isengesho ryiza, rikungahaye cyane, kurusha andi masengesho, mu ngabire no mubyo rituronkera. Ni isengesho rigera ku Mutiwa Bikira Mariya, Umubyeyi w’Imana. Tujye turyifashisha buri munsi.
Mu ibaruwa ya Gishumba[2]
ye yagize ati: « Twirukire ku buvugizi bwuje ububasha bwa Bikira Mariya,
Umubyeyi w’Imana. Kandi kugira ngo tuburonke ku bwinshi (…). Nemeje ibyemezo
byose byafashwe n’abambanjirije, muri za kiliziya zose zizavugirwamo ku
mugaragari isengesho rya Rozali ».
[1] Mutagatifu Papa Piyo wa 10, yavutse kuwa 2/6/1835 atabaruka kuwa kuwa 20/8/1914 ; ahawe ubupadiri kuwa 18/9/1858, yatorewe kuba Papa kuwa 4/8/1903, yimikwa kuwa 9/8/1903. Papa Piyo wa 10 yashyizwe mu rwego rwa’Abahire kuwa 3/6/1951, ashyirwa mu rwego rw’Abatagatifu kuwa 29/5/1954 na Papa Piyo wa 12
[2] Ibaruwa ya Gishumba ya Mutagatifu Papa Piyo wa 10 : Encyclique E Supremi Apostolatus, du 4 octobre 1903).
Muri icyo kinyejana, i Fatima mu mwaka wa 1917, Umubyeyi Bikira Mariya, igihe abonekeye abana 3, yarababwiye ati “Ndi Umwamikazi wa Rozali. Naje kugira ngo ningingire abantu kuvuga buri minsi ishapule, kugira ngo bicuze ibyaha byabo, kandi bahinduke mu buzima bwabo”, hari kuwa 13 Gicurasi 1917.
Mu ntangiriro y’ikinyejana cya 21, Mutagatifu Papa Yohani Pawulo wa 2 yatangaje “Umwaka wa Rozali”, umwaka watingiye m’ukwakira 2002 ugasozwa m’ukwakira 2003 (Anné du Rosaire). Ni umwaka udasanzwe ku Isengesho rya Rozali kuko uwo Mutagatifu Papa yongeye ku mibukiro, yari asanzwe yo kwishima, ay’ishavu n’ay’ikuzo, andi mibukiro y’urumuri, amibukiro agaragaza amabanga ya Kristu Urumuri rw’isi (Reba ibaruwa yanditse Rozali ya Bikira Mariya, numero ya 21). Mu ntangiriro, isengesho rya Rozali ryari rifite amibukiro 15, nyuma guhera mu mwaka wa 2002 hiyongereyeho Andi mibukiro 5 yatangajwe na Mutagatifu Papa Yohani Pawulo wa II, mu Ibaruwa ya Gishumba yitwa “Rozali ya Bikira Mariya” (Rozalium Virginis Mariae), Ibaruwa Mutagatifu Papa Yohani Pawulo wa 2 yatangaje ku itariki ya 26 Ukwakira 2002.
4. Akamaro ko gusenga twifashishije Isengesho ry’Ishapule
Isengesho rya Rozali ni isengesho ryoroshye kandi rishobokeye bose. Ni isenngesho rikubiyemo ubukungu bwinshi mu gusabana n’Imana. Twabonye inkomoko yaryo n’amateka yaryo, muri aka gace turazirikana akamaro gakomeye iryo sengesho rifite mu buzima bw’abakristu.
Mutagatifu Papa Yohani Pawulo wa 2, mu Ibaruwa ye yitwa “Rozali ya Bikira Mariya”, itangiza umwaka wa Rozali, yagarutse ku biranga iryo sengesho, ku bwiza bwaryo ndetse araryuzuza kugira ngo rigere mu mfuruka zose z’ubuzima bwa Yezu: “N’ubwo ari isengesho ryihariye ryo kwiyambaza Bikira Mariya, Rozali ni Isengesho ribumbye ubutumwa bw’Ivanjili ya Yezu Kristu” (Ibaruwa ya Mutagatifu Yohani Pawulo wa 2, numero ya 1). Muri iyo Baruwa ye, Mutagatifu Papa Yohani Pawulo wa 2, yemeza ibyiza biranga Rozali :
- Isengesho rya Rozali ni inzira yo kurangamira Kristu: Isengesho rya Rozali ni uburyo bufasha abakristu kurangamira iyobera rya Kristu no kurangamira Imana (Ibatuwa ye numero 5), ndetse ikaba n’inzira yo kwamamaza ubutumwa bwa Yezu Kristu, twisunze Bikira Mariya (Ibaruwa ye numero 17)
- Isengesho rya Rozali ni isengesho ry’ urugo, risabira ingo z’abakristu; kandi rikaba isengesho ry’amahoro, risaba kandi rigaba amahoro. Mutagatifu Papa agaruka ku rugo n’uburyo rufashwa n’iryo sengesho: “urugo niryo shingiro ry’umuryango mugari w’abantu (…). Mu buryo bwagutse bw’iyogezabutumwa ryerekeye umuryango, kugaruka kuri Rozali mu ngo z’abakristu ni inkunga ihamye, yafasha gukumira ingaruka zitoroshye z’ibihe bibi turimo”. Ikindi yibutsa ni uko nta wavuga Rozali ngo abure kwiyumvamo umugambi wo guharanira amahoro. (Ibaruwa ye numero 6)
- Isengesho rya Rozali ridufasha kurangamira uruhanga rubengerana rwa Kristu bigatuma, “dushashagirana ikuzo rya Nyagasani, bigatuma tugira imisusire ye, mu ikuzo ryisumbuyeho, ku bwa Nyagasani, ari we Roho” (2 Kor 3. 18) [Ibaruwa ye numero 9]. Rozali ituma twibuka Kristu turi kumwe na Bikira Mariya (numero 13), ituma tumenya Kristu tunyuze kuri Mariya (numero 14), ituma twishushanya na Yezu twisunze Bikira Mariya (numero 15), ituma twambaza Kristu twisunze Bikira Mariya (numero 16), ituma twamamaza Kristu twisunze Bikira Mariya (numero 17)
- Isengesho rya Rozali ni incamake y’Ivanjili (numero 18): kugira ngo umuntu ahamye byuzuye ko Rozali ari incamake y’Ivanjili, birakwiye ko, umaze kuzirikana ukwigira umuntu kwa Kristu n’igihe yari ataratangira ubutumwa bwe ku mugaragaro (amibukiro yo kwishima), mbere yo kuzirikana ububabare n’urupfu bye (amibukiro y’ishavu), hanyuma ukagera ku mutsindo w’izuka rye (amibukiro y’ikuzo), umuntu akwiye kubanza kuzirikana ku bihe bimwe by’ingenzi by’ubutumwa bwa kristu ku mugaragaro (amibukiro y’urumuri) [Ibaruwa ye numero 19-23].
- Isengesho rya Rozali ni inzira idufasha kumva ko Kristu ari We bugingo bwacu. Rozali ni inzira yo gusobanukirwa n’amabanga ya Kristu, uko tugenda dusubiramo; ni uburyo bw’ingirakamaro, ni uburyo bukwiye kunozwa uko tuvuga iyibukiro, tugatega amatwi Ijambo ry’Imana, tukagira akanya ko gutuza no gusingiza Imana. (Ibaruwa ye numero 26-34)
- Isengesho rya Rozali ni umurunga woroshye utwunga n’Imana: “Kiliziya ntiyahwemye kugaragaza ububasha bwihariye bw’ryo sengesho“, ndetse no mu ngorane zikomeye z’ubuzima kugira ngo Imana iturinde ibyago. (Iyo baruwa ya Papa numero 39).
- Mutagatifu Papa Yohani Pawulo wa 2 asoza Ibaruwa ye agaragaza ko Rozali yifitemo ubukungu bugomba guharanirwa : “Ni Isengesho ryoroshye kandi rikungahaye muri byinshi, rikwiye kwitabirwa n’umuryango w’abakristu”.
- Mutagatifu Papa Yohani Pawulo wa 2, kandi asoza, ataka iyo Rozali agira ati: “Rozali yatagatifujwe na Bikira Mariya , murunga woroshye utwunga n’Imana, njishi y’urukundo ituma twunga ubumwe n’abamalayika , munara w’ubushishozi uturinda sekibi, buhungiro butavogerwa bw’abarohamye, tuzagukomeraho! Uzatubere ikiramiro mu gihe tuzaba dusamba, uzatube hafi mu gihe cyo gupfa…Mwamikazi wa Rozali , Mubyeyi wacu dukunda cyane, wowe buhungiro bw’abanyabyaha, wowe muhoza w’abafite intimba. Singirizwa ahantu hose , ku isi no mu ijuru, ubu n’iteka ryose”( Ibaruwa ya Papa numero 43)
Muri make Isengesho rya Rozali, cyangwa ishapule, ni isengesho rinyura umutima wa Bikira Mariya. Bikira Mariya yagiye abigarukaho, igihe cyose yagiye asura abantu, yagiye atuma kumenyesha isi ubutumwa budusaba kwicuza no kugarukira Imana, maze tugakomera mu kwemera kwacu no gusenga twifashishije ishapule (Reba amabonekerwa y’i Lurde, i Fatima, i Kibeho…). Ni isoko y’inema nyinshi: ku mukristu uzirikana mu mutima we, hamwe na Bikira Mariya, amibukiro nk’amabanga ya Kristu waducunguye, ahakura ingabire z’umukiro. Ni isengesho ryoroshye umuntu yakora igihe cyose, ananiwe, yicaye, aryamye, yewe ndetse n’igihe umuntu arwaye. Si ngombwa kuvugira rimwe rozali umuntu agenda avuga ishapule imwe bitewe n’igihe afite, kuzageza ahetuye amibukiro yose (Bishobotse kuwa 1, ayo kwishima; kuwa 2, ay’ishavu; kuwa 3, ay’ikuzo; kwa 4, ay’urumuri; kuwa 5, ay’ishavu; kuwa 6, ay’ikuzo, ku cyumweru, ay’urumuri)
Bikira Mariya utarasamanywe inenge y’icyaha,
urajye udusabira twe abaguhungiraho!
Ibyifashishijwe:
- www.chapellnotredamedelamedaillemiraculeuse.com/Histoire du Rosaire Site de la Chapelle Notre Dame de la Médaille Miraculeuse
- Encyclopédie Wikipédia: https// www.Wikipedia.org
- Inyandiko z’Abapapa batandukanye
Izi shapule zifite amabara atandukanye bazita ishapule zifashishwa mu Iyogezabutumwa (Chapelets missionnaires): Ni ishapule igaragaza imigabane yose y’isi, bitewe n’ibara ry’amasaro. Icyatsi: Afurika, umutuku: Amelika, umweru: Uburayi, ubururu: Oseyaniya, umuhondo: Aziya. Kuri buri yibukiro umuntu agasabira buri mugabane.
Padiri Dieudonné UWAMAHORO
Komisiyo ishinzwe Uburyo bw’Itumanaho n’Ibikorwa Ndangamuco muri Diyosezi ya Kibungo